
Jeg  elsker    Solen 

Bøn 

Til  mit  Barn 

Bøn 

Leonardo  da  Vinci 

Klostret  og  Trolden 

Vor  Fane 

Ved  et  Sølvbryllup 

Ved  Krigsinvalidernes  Fest 

Naar  Fanen  foldes  ud 

Ved  en  Sygekassefest  den  5.  Juni 

Der  er  et  Værn 

Ved  et  Guldbryllup 

Til  et  Sølvbryllup 

Basaren  for  Plejemødre  Marts  1884  .......... 

Ved  Kong  Christian  IX  og  Dronning  Louises  Guldbryllup 

Ved  en  Mindefest  for  Kong  Christian  IX 

Høstsang 

Ved  Værnehjemmet  Bethanias  Indvielse 

Paa  P'attiggaarden 

Ved  H.  A.  Krygers  Død 

C.  F.  Tietgen 

Til  N.  F.  S.  Grundtvig 

Julehilsener  til  de  Danske  i  Amerika 


LIL1EC0NVAL 

Langt  fra  Hede  og  Støv 
^  Under  majgrønne  Løv, 
Saa  fager  og  bly, 
Skjult  af  Bladenes  Ly, 
Staar  du  smykket  som  Brud 
1  dit  snehvide  Skrud, 
Lilieconval. 

Der  dufter  du  sødt, 
Der  hvisker  du  blødt 
Om  alt,  hvad  der  bandt, 
Om  alt  det,  som  svandt 
I  Barndommens  Aar, 
I  Ungdommens  Vaar, 
Lilieconval. 

Og  naar  faldende  Løv 
Dækker  Døgnlivets  Støv, 
Og  det  snedækte  Muld 
Varmer  Sommerens  Guld, 
Da  paa  Mindernes  Strøm 
Vugger  blidt  du  hver  Drøm, 
Lilieconval. 


Da  fra  Evigheds-Kyst 
Dine  Klokker  saa  tyst 
I  den  sildige  Kvæld 
Ringer  Fred  i  min  Sjæl, 
Bringer  Bud  om  en  Vaar, 
Der  ret  aldrig  forgaar, 
Lilieconval. 


Forske  er  godt  —  vide  bedre,  elske  bedst; 
Kunne  er  godt,  ville  bedre,  bede  bedst; 
Spørge  er  godt,  ønske  bedre,  haabe  bedst; 
Tage  er  godt,  give  bedre,  takke  bedst; 
Stride  er  godt,  sejre  bedre,  Freden  bedst; 
Kjende  er  godt,  bekjende  bedre,  lovprise  bedst; 
Fremad  er  godt,  opad  bedre,  hjemad  bedst; 
Haab  er  godt,  Tro  er  bedre,  Kjærlighed  bedst. 


FORTID  OG  SAMTID 

Hel  mangen  Adels-Frue 
Og  mangen  Ridder  bold, 
De  hænge  i  min  Stue 
Med  Vaaben  og  med  Skjold. 

Mens  Tiderne  de  svinde, 
Og  Livet  bølger  frem, 
De  hænge  som  et  Minde 
Fra  stolte  Slægters  Hjem. 

De  tale  tavs  om  Hæder, 
Om  Kjærlighed  og  Tro, 
Om  Fortids  svundne  Glæder, 
Om  Sorg  i  Fædres  Bo. 

De  Riddere  med  Fruer 
Jeg  ser  Dag  ud,  Dag  ind, 
Dog  fremmed  jeg  dem  skuer, 
De  fryde  ej  mit  Sind. 

Og  deres  Navn  og  Skjolde 
Kun  daarligt  mindes  jeg, 
De  synes  mig  saa  kolde, 
At  Hjertet  røres  ej. 


Vel  elsker  jeg  at  høre 
Om  Fædres  Heltemod, 
Og  liflig  for  mit  Øre 
Er  Sang  om  Æren  god. 

Og  om  de  Gamles  Sæder, 
Om  deres  Sang  og  Spil, 
Om  Fædrelandets  Hæder 
Jeg  gerne  høre  vil. 

Vel  er  mig  kjært  det  Mærke, 
Der  taler  frit  og  fro 
Om  Armene  de  stærke, 
Om  Hjerterne  de  tro. 

Der  siger  til  de  Unge: 
Følg  os  i  Heltespor, 
At  I  med  os  kan  sjunge 
Om  Riddersind  i  Nord. 

Dog  ingen  Fortidstale 
Er  som  Naturens  Røst; 
Den  Sjælen  kan  husvale 
Og  vække  Liv  og  Lyst. 

Og  ingen  Tid  kan  male 
Med  al  Naturens  Pragt, 
I  ingen  gyldne  Sale 
Blev  os  den  Rigdom  bragt. 


Nej!  banke  maa  mit  Hjerte 
For  Dagens  Kamp  og  Strid, 
For  Livets  Fryd  og  Smerte 
Meer  end  for  svunden  Tid. 

Thi  intet  Fortidsminde 
I  Sjælen  trænger  ind, 
Kan  saa  mit  Hjerte  binde, 
Kan  fængsle  saa  mit  Sind, 

Som  blot  et  Ord,  der  lyder 
Med  Kjærlighedens  Røst, 
Som  blot  et  Blik,  der  gyder 
Tidt  Hvile  i  mit  Bryst. 

Og  Retsinds  Vaaben  stærke 
De  hue  mig  dog  bedst, 
Og  Sjælens  Adelsmærke 
Er  dog  mit  Hjerte  næst. 

Den  Idræt,  der  med  Møje 
Sig  kæmper  langsomt  frem, 
Tidt  skjult  for  Verdens  Øje 
I  et  beskedent  Hjem. 

Den  Kamp  med  Sorg  og  Smerte 
Dybt  i  en  Kvindes  Sind, 
Før  Trøst  i  hendes  Hjerte 
Kan  drage  stille  ind. 


Det  Liv,  der  mægtig  tænder 
En  Gnist  i  Mandens  Barm, 
Der  villiekraftig  spænder 
Hver  Sene  i  hans  Arm. 

Det  Liv,  hvis  rige  Strømme 
Sprudle  med  Liv  og  Lyst, 
Og  vugge  blide  Drømme 
Sødt  i  hver  Kvindes  Bryst, 

Der  føder  Tanker  mange 
Til  Fædrelandets  Gavn 
Og  fletter  Krans  med  Sange 
Omkring  de  Ædles  Navn. 

Ja  Nuets  Liv  det  fulde 
Med  aaben  Kamp  og  Strid, 
Og  Sjælens  Liv  det  hulde 
Med  Følelsen  saa  blid. 

Det  griber  saa  mit  Hjerte, 
Det  fængsler  saa  mit  Sind, 
Saa  klart  med  Fremtidskjærte 
Det  lyser  Haabet  ind, 

At  Riddere  med  Fruer 
Saa  kolde  synes  mig, 
At  fremmed  jeg  dem  skuer, 
De  røre  Hjertet  ej. 


OM  EFTERAARET 

Se  hist  paa  regntung  Himmel  mellem  Skyer  mørke 
En  lille  Plet  saa  straalende  og  blaa, 
Det  er  som  Farven  vandt  i  Skjønhed  og  i  Styrke, 
Jeg  synes,  aldrig  jeg  dens  Mage  saa. 

Det  er,  som  om  i  Havets  dybe  Dyb  jeg  skued, 
Som  vinked  hist  et  Evighedens  Hjem, 
Som  om  bag  Mørkets  tætte  Slør  der  dejligt  lued 
Et  Lys,  der  kaldte  Haabets  Glæde  frem. 

Og  alt  som  Blikket  henrykt  paa  dets  Skjønhed  hviler, 
Saa  breder  den  sig  mellem  Skyers  Rand, 
Indtil  den  over  hele  Himlens  Bue  smiler, 
Og  kun  en  enkelt  Sky  jeg  skue  kan. 

Da  tænker  jeg,  saa  gaar  det  altid  her  i  Livet 
Med  Naadens  Lys,  i  Sorgens  bittre  Stund 
Det  straaler  klarest,  naar  af  mørke  Skyer  omgivet 
Det  vinker  os  fra  Troens  Himmelgrund. 

Og  kan  vi  skue  blot  en  liden  Plet  i  Nøden 
Af  Herrens  underfulde  Kjærlighed, 
Da  skal  engang  den  brede  sig  som  Morgenrøden 
Og  bringe  Sjælen  Evighedens  Fred. 


Da  skal  forvist  den  vokse  i  vort  svage  Hjerte 
Og  sprede  Mørket  der  som  Skyen  hist, 
Indtil  den  overvinder  hver  en  jordisk  Smerte 
Og  sejrer  over  Dødens  Nat  til  sidst! 


Endt  er  Høsten,  Marker  tomme 
Vidne,  at  alt  Som'ren  svandt, 
Snart  vil  Vint'rens  Kulde  komme, 
Tidens  Norne  Traaden  spandt. 

Luften  er  saa  klar  og  stille, 
Himlen  straaler  ren  og  blaa, 
Vindens  Bølger,  svale,  milde, 
Over  Skovens  Toppe  gaa. 

Duggens  skjønne  Perler  bæve, 
Overalt  er  Blomsterduft, 
Fugleskarer  lette  svæve 
Opad  i  den  klare  Luft. 

Bort  til  Sydens  varme  Lande 
Flygte  de  ved  Vintertid, 
Hilse  atter  Danmarks  Strande 
Dog  med  Vaaren  skjær  og  blid. 


Alting  straaler,  alting  smiler, 
Aander  Glædens  Budskab  ud, 
Og  Naturen  stille  hviler 
Efter  Arbejd  nu  i  Gud. 

Kun  de  visne  Blade  falder 
Tyst  til  Jord  fra  Grenen  ned, 
Sagte  Alvorsstemmen  kalder 
Gjennem  al  Naturens  Fred. 

I  min  Sjæl  da  dæmre  Tanker, 
Vakte  ved  Naturens  Røst, 
Underligt  mit  Hjerte  banker 
Halvt  af  Vemod,  halvt  af  Lyst. 

Og  jeg  ønsker  Fuglens  Vinge 
Til  at  flyve  over  Jord, 
Til  med  Aanden  mig  at  svinge 
Did,  hvor  altid  Glæden  boer. 

Og  jeg  beder  til  det  sidste, 
Herre,  giv  mig  Lys  og  Liv, 
Lad  mig  aldrig  Troen  miste 
Paa  et  evigt  Vaarens  Bliv. 

Lad  mig,  førend  Vint'ren  kommer 
Med  den  sidste  haarde  Strid, 
Skue  Evighedens  Sommer, 
Hvile  kun  en  lille  Tid. 

Hvile  ud  fra  Sorg  og  Møje, 
Smage  Glæden  i  Din  Fred, 
Føle  Kraften  fra  det  Høje, 
Livet  i  Din  Kjærlighed. 

Thi  da  veed  jeg,  Vaarens  Dage 
Rinde  atter  op  for  mig, 
Hvad  Du  tog,  Du  gi'er  tilbage, 
Evigt  Livet  er  i  Dig. 


il 


LÆNGSEL 

Her  er  lummert  i  Dal, 
Og  kun  Luften  er  sval 
Højt  paa  Bjergenes  Top, 
Det  er  der,  jeg  vil  op. 

Uden  Rast  —  uden  Ro, 
Over  gyngende  Bro, 
Vil  jeg  styre  min  Fod 
Med  ustandseligt  Mod. 

Der,  hvor  Støvet  ej  naar, 
Der,  hvor  hævet  jeg  staar 
Over  Sværmen  paa  Jord, 
Der,  hvor  Friheden  boer. 

Der,  hvor  Blikket  kan  naa, 
Hvad  det  aldrig  før  saa, 
Højt  paa  Bjergenes  Top, 
Det  er  der,  jeg  vil  op. 

Højt  til  Frihedens  Hjem 
Bær  mig  op,  bær  mig  frem, 
Du  Længsel,  som  boer 
I  hvert  Hjerte  paa  Jord. 

Gjør  min  Fod  aldrig  træt, 
Men  paa  Vinger  saa  let, 
Lad  som  Fuglen  med  Sang 
Mig  kun  styre  min  Gang. 


Giv  mig  Haab,  giv  mig  Tro, 
At  jeg  aldrig  faar  Ro 
Før  paa  Bjergenes  Top, 
Det  er  der,  jeg  vil  op. 


Hvor  de  Tider 

Langsomt  lider, 

Mens  jeg  skrider 

Her  i  Havens  skjulte  Gang. 

Nattens  Drømme, 

Milde,  ømme 

Til  mig  strømme 

Sødt  med  Nattergalens  Sang. 

Jorden  hviler, 

Venus  smiler, 

Hvorfor  iler 

Du,  min  Ven,  ej  til  mig  fro. 

Du,  den  ene, 

Gav  alene 

Jeg  min  rene 

Første  varme  Ungdoms  Tro. 

Derfor  banker, 

Mens  jeg  vanker 

Tavs  i  Tanker, 

Nu  mit  Hjerte  uden  Fred. 

Bi  ej  længer, 

Tøv  ej  længer, 

Ved  Dig  hænger 

Jeg  med  al  min  Kærlighed. 

Tys,  vær  stille 

Nu,  Du  vilde 

Længsels  Kilde, 

Var  det  ej  hans  kendte  Fjed. 

Nej  kun  Løvet, 

Som  bedrøvet, 

Liv  berøvet, 

Sank  til  Jord  fra  Grenen  ned. 

Stille  Hjerte, 

Stands  nu  Smerte, 

Haabets  Kjærte 

Maa  ej  slukkes  i  mit  Bryst. 


14 


Tiden  svinder, 

Taaren  rinder, 

Hvad  mon  binder 

Langt  fra  mig  din  Hu  og  Lyst. 

Hvi  saa  stille, 

Stjerner  milde, 

Gid  1  vilde 

Straale  ud  det  elskte  Navn. 

Alting  hviler, 

Maanen  smiler, 

Hvorfor  iler 

Du,  min  Ven,  ej  til  min  Favn. 


Stræk  ud  min  gode  Hest,   stræk  ud, 
Flyv  over  Jorden  hen, 
Hun  venter  jo,  min  unge  Brud, 
Hun  venter  mig,  sin  Ven. 

Slaa  Gnister  med  Din  rappe  Hov, 
Spiil  ud  Dit  Næsebor 
Og  bær  mig  gennem  Mark  og  Skov, 
Did  hvor  min  Elskte  boer. 

Flyv  uden  Frygt  og  uden  Hvil 
Frem  i  den  mørke  Nat, 
Skyd  over  Hegnet  som  en  Pil, 
Bryd  gennem  tættest  Krat. 

Naar  Solen  stiger  op  i  Øst 
Snart  med  sit  Rosenskjær, 
Da  skal  jeg  trykke  til  mit  Bryst 
Min  fagre  Hjertenskjær. 

Stræk  ud  min  Ganger  tro,  stræk  ud, 
Flyv  over  Jorden  hen, 
Hun  venter  jo,  min  elskte  Brud, 
Hun  venter  mig,  sin  Ven! 


Jeg  sidder  saa  tavs  ved  den  brusende  Strand 
Og  lytter  til  Vindenes  Sang  over  Hav, 
Da  drømmer  jeg  sødt  om  et  underfuldt  Land, 
Der  hæver  sig  sælsomt  af  Fortidens  Grav, 
De  Bølger  de  lege  mod  Kyst. 

Da  skuer  mit  Øje  paa  Bjergenes  Top 
En  mægtig  Ruin  af  en  ældgammel  Borg, 
En  Vedbend  sig  slynger  om  Murene  op, 
Mens  Vindene  hviske  om  Glæde  og  Sorg, 
De  Bølger  de  sukke  mod  Kyst. 

Da  seer  jeg  de  velkjendte  Høje  igen, 
Med  Fyr  og  med  Gran  over  blomstrende  Dal, 
Da  hører  jeg  tusinde  Røster  igen 
I  Mindernes  løvklædte  Højenloftssal, 
De  Bølger  de  skvulpe  mod  Kyst. 

Da  griber  en  underlig  Længsel  mit  Sind, 
At  flyve  med  Vinden  til  Bjergenes  Land, 
Og  stille  jeg  sidder  med  Taarer  paa  Kind, 
Mens  Tanken  mig  bærer  saa  vidt  over  Strand, 
De  Bølger  de  lege  mod  Kyst. 


O!  hvor  jeg  trænges, 

O!  hvor  jeg  længes 

Efter  at  høre,  Gud  Fader,  Din  Røst, 

Efter  at  smage 

Nætter  og  Dage, 

Herre!  Din  Naades  livsalige  Trøst. 

Baaren  paa  Vinger 

Til  Dig  sig  svinger, 

Herre!  Din  Menigheds  brændende  Bøn, 

Bøj  da  Dit  Øre, 

At  Du  kan  høre 

Ogsaa  min  svage  og  stammende  Bøn. 

See,  jeg  er  rede 

Nu  til  at  bede! 

Send  mig  et  Ord,  som  kan  løfte  mit  Sind, 

Giv  Du  mit  Øje 

Lys  fra  det  Høje, 

At  jeg  kan  se  i  Din  Herlighed  ind. 

Mat  er  min  Stemme, 

Tidt  jeg  kan  glemme, 

Herre!  min  Synd  og  Din  Kjærligheds  Magt. 

Gerne  jeg  vilde, 

Jesus!  Du  milde, 

Hvile  saa  tryg  i  Din  frelsende  Pagt. 

Ræk  mig  da  Haanden, 

Send  mig  da  Aanden, 

Naaden  den  hellige,  Fader,  mig  giv; 

Lad  mig  den  finde, 

At  jeg  kan  vinde, 

Herre!  Dit  evige,  salige  Liv. 

See,  hvor  jeg  trænges, 

See,  hvor  jeg  længes 

Efter  at  høre  Din  kjærlige  Røst, 

Giv  mig  Din  Naade, 

Lad  den  kun  raade, 

Skjænk  mig,  Gud  Fader,  Din  himmelske  Lyst. 

STRØTANKER 

Sympathi!  Du  vidunderfuld  stærke, 
Gaadefuld  dragende  Magt; 
Er  Du  mellem  beslægtede  Sjæle 
En  dyb  og  inderlig  Pagt? 

Er  Du  Hjerternes  anende  Længsel, 
Som  møder  paa  Livets  Strøm 
Det  Billed,,  der  stod  for  dens  Øje, 
Som  i  en  ubevidst  Drøm? 

Er  Du  Ekko  af  liflige  Røster, 
Der  synge  paa  Sjælens  Bund, 
Er  Du  Klang  af  melodiske  Toner, 
Som  lyder  i  samme  Stund? 

Eller  er  Du  et  Barndomsminde 
Fra  Paradis  lyse  Kyst, 
Fra  den  Have,  hvor  Sjælene  leged 
Engang  med  Evigheds  Lyst? 


2* 

Livets  Herre,  Lysets  Fader 
Sender  sine  Straaler  ud, 
Videnskabens  Lys  de  klare 
Gives  kun  af  Himlens  Gud. 

Menneskene  aabenbare 
Skulle  de  hans  Storhedsværk, 
Løse  dem  vel  tusind  Gaader, 
Bundne  ved  hans  Villie  stærk. 

Skjænke  dem  de  gode  Kræfter, 
Hjælp  til  Livets  ædle  Daad, 
Vise  dem  de  skjulte  Veje 
Og  hans  underfulde  Raad. 

Verdens  Daarer  ofte  mene, 
Videns  Lys  dem  gjorde  klog 
Til  at  tolke  Herrens  Love 
I  den  store  Visdomsbog. 

Til  at  gribe  skjulte  Traade 
Med  en  svag,  afmægtig  Haand, 
Til  at  sætte  Vilkaars  Grænser 
Med  en  Tids  behersket  Aand. 

Dog  vor  Herres  Guddomsstraaler 
Til  sit  Ophav  vender  hjem, 
Og  kun  Troens  Kraft  kan  bære 
Lysets  Børn  mod  Lyset  frem. 


20 


Naar  Rosen  aabner  ved  Sommertid 
Sig  blød  og  rund, 

Da  husk,  den  blomstrer  med  yndig  Duft 
Saa  kort  en  Stund. 

Dog  naar  i  Høsten  dens  gule  Blad 
Maa  stille  dø, 

Betænk,  da  spirer  et  Vaarens  Liv 
I  Rosens  Frø. 


Vil  Du  glemme  bitter  Smerte, 
Kulde,  Spot  og  haarde  Ord, 
Gjern  dem  aldrig  i  Dit  Hjerte, 
Skjult  i  Mørket  tyst  de  groer. 

Tro  blot  ej,  at  bort  de  svinder 
Engang  da  i  Glemsels  Nat, 
Nej!  af  Dybet  gamle  Minder 
Atter  hæve  sig  saa  brat. 

Og  naar  kun  til  Gud  Du  bringer 
Hjertet  Dit  med  hvert  et  Saar, 
Da,  mens  Haabets  Tone  klinger, 
Evig  Lægedom  Du  faar. 

Plads  til  Hadets  bittre  Smerte, 
Og  til  kolde,  haarde  Ord 
Er  der  aldrig  i  et  Hjerte, 
Hvor  Guds  Naades  Fylde  boer. 

Kjærlighed  gjør  blind,  saa  lyder 
Jo  et  gammel,  velkjendt  Ord, 
Dog  det  Ord  mig  ret  fortryder, 
Sandhed  aldrig  i  det  boer. 

Kjærlighed!  det  dybe,  milde 
Ord  for  helligt  tykkes  mig, 
Til  at  bruges  om  det  vilde 
Trolddomsskjær  paa  Letsinds  Vej, 

For  den  Daarskab,  som  kun  jager 
Efter  Øjeblikkets  Lyst, 
Efter  Skinnet,  som  behager, 
Efter  Smigrers  søde  Røst. 

Nej!  kun  Kjærlighed  gi'er  Synet 
For,  hvad  i  hvert  Hjerte  boer, 
Kjærligheden  er  som  Lynet, 
Lyser  op  først  paa  vor  Jord. 

Bagved  Skyer,  tætte,  tunge, 
Seer  den  glad  i  Solen  ind, 
Skuer  Hjertets  varme,  unge 
Liv  bag  blegnet,  furet  Kind. 

Kjærlighed  har  aabent  Øje 
Der,  hvor  Verdens  Lys  gjør  blind, 
Kjærligheden  uden  Møje 
Skuer  grant  i  Sjælen  ind. 

Skuer  bag  ved  Dødens  Grave 
Og  al  Verdens  Synd  og  Nød 
Hver  en  Herrens  Naadegave, 
Evighedens  Morgenrød. 


Frygt  ej  de  Hjertets  Ord,  der  strømme 
Med  Vredens  Brusen,  naar  Din  Haand 
Tidt  uden  Skaansel  Strenge  ømme 
Berør  med  uforstandig  Aand. 

Frygt  ej,  naar  blot  Din  Elsktes  Øre 
Er  opladt  for  Din  Stemmes  Klang, 
Naar  Du  kan  Hjertets  Strenge  røre, 
Er  Vreden  aldrig  tung  og  lang. 

Nej!  frygt  den  Tid,  naar  ikke  længer 
Du  evner  kalde  Vreden  frem, 
Naar  Dine  Ord  ej  mere  trænger 
Til  Sjælens  dybe,  stille  Hjem. 

See  vilde  Bølger,  der  sig  hæve 
Tidt  skumklædt  højt  i  Stormens  Stund, 
De  kunne  atter  klare  bæve 
I  stille  Fred  paa  Havets  Bund. 

Dog  naar  først  Vint'rens  Magter  dækker 
Med  iskold  Haand  hver  Bølges  Liv, 
Da  veed  Du  ej,  naar  Vaaren  vækker 
Med  kjærlig  Røst  til  nyfødt  Bliv. 

Flyv  ej  bestandig  bort  fra  Verdens  Marked 
I  Ensomhed; 

Tro  ej,  at  langt  fra  Livets  travle  Færden 
Der  er  kun  Fred. 

Føl  Dig  ej  stærk,  hvor  Fristelsen  er  lille, 
Tro  Dig  ej  god, 

Fordi  Du  prøved  ej  i  Kampens  Hede 
Din  Kraft,  Dit  Mod. 

Styrt  Dig  ej  altid  i  den  store  Vrimmel 
1  Støj  og  Strid; 

Tro  ej,  at  Du  til  Sjælens  Vækst  og  Glæde 
Der  finder  Tid. 

Tro  ej,  den  store  Verden  ene  giver 
Dig  Vid  og  Kløgt, 

Tro  ej,  at  fremad  den  Dig  altid  bærer 
Mod  Maalet  trygt. 

Nej!  find  Dig  selv  og  kjend  Dit  eget  Væsen 

I  Ensomhed, 

Søg  langt  fra  Verdens  Tant,  der  tidt  Dig  daarer, 

Hvad  den  ej  veed. 

Prøv  atter  saa  Din  Kraft  i  Kampens  Hede 
Mod  Mørkets  Magt, 

Lær  midt  i  Livets  Fristelser  og  Lyster, 
Staa  tro  paa  Vagt. 

Da  skal  Du  kjende,  stærkest  er  den  Fjende, 
Der  altid  boer 

Skjult  dybt  i  Hjertet,  hvor  det  end  maa  banke 
Paa  viden  Jord. 

Da  skal  Du  finde,  at  blandt  tusind  Sjæle 
Guds  Kjærlighed 

Er  stærk,  og  skænker  som  i  Ensomheden 
Alene  Fred. 

Naar  en  Ven,  vi  har  kjær,  han  lægges  i  Grav, 
Da  synker  jo  altid  i  Glemselens  Hav 
Hvert  Ord,  han  har  talt  i  Vrede  og  Spot, 
Og  vi  mindes  kun  det,  som  var  ædelt  og  godt. 

Da  glemmes  hvert  Blik,  der  var  bittert  og  haardt, 
Det  Kolde  og  Tunge  det  svinder  helt  bort, 
Og  fjernt  fra  Erindringens  smilende  Kyst 
Der  straaler  det  Gode,  saa  mildt  og  saa  lyst. 

Det  er  vel  fordi,  at  hvad  ej  er  af  Gud, 
Det  svinder  engang,  og  det  maa  viskes  ud, 
Mens  Alt,  hvad  i  Naade  vort  Hjerte  Han  gav, 
Det  kan  aldrig  synke  i  Glemselens  Hav. 

Det  maa  altid  tone  med  Kjærligheds  Røst, 
Det  maa  altid  blomstre  med  Evigheds  Lyst, 
Det  maa  altid  fødes  hver  Morgen  paa  ny 
Og  bære  vort  Salighedshaab  over  Sky. 

Mandens  Idræt  stor  mig  tykkes, 
Naar  med  Kunst  og  Smag  det  lykkes 
Ham  en  Bygning  stærk  at  rejse, 
Hvor  de  høje  Taarne  knejse; 
Gyldent  Spir  mod  oven  peger, 
Under  lette  Buer  leger 
Fantasiens  Billedhær. 

Højt  jeg  agter  Mandens  Styrke; 
Kan  han  Videnskaben  dyrke, 
Kan  han  løse  mangen  Gaade, 
Kan  han  skjulte  Kræfter  raade, 
Vilde  Magter  kløgtig  tæmme, 
Dampen  lede,  Strømmen  dæmme, 
Kjende  Stjerners  Straalehær. 

Mere  griber  det  mit  Hjerte, 
Naar  hans  Kraft  kan  andres  Smerte 
Lindre  mild  med  Vid  og  Snille, 
Naar  af  Lægedommens  Kilde 
Dag  og  Nat  hans  aldrig  trætte 
Aand  den  Syges  Liv  kan  lette, 
Række  ham  en  Læskedrik. 

Mandens  Gerning  til  Guds  Ære 
Størst  mig  tykkes  dog  at  være, 
Den,  som  vækker,  kalder,  beder, 
Den,  som  støtter,  trøster,  leder, 
Og  som  højt  paa  Troens  Vinge, 
Medens  Haabets  Toner  klinge, 
Løfter  Sjæle  op  til  Gud. 

Naar  mørke  Tanker  knuge  vil  Dit  Hjerte, 
Og  Sjælen  træt  og  syg  er  tung  af  Smerte, 
Naar  lig  en  Sky  for  Solen  Skyggen  glider 
For  Glædens  Lys,  da  lyt  til  Toner  blide; 
Da  lad  Musikkens  Harmonier  klinge 
Og  bære  hid  paa  Rhytmens  lette  Vinge 
De  tusind  Minder  og  de  fagre  Drømme, 
De  gyldne  Haab  og  alle  Tanker  ømme, 
Der  slumre  bundne  tidt  i  Hjertets  Gjemme; 
Lyt  til  et  Menneske,  hvis  rene  Stemme 
Lig  Kildens  Rislen  og  lig  Bølgens  Brusen, 
Lig  Skovens  Hvisken  og  lig  Stormens  Susen, 
Mod  Himlen  bærer  Toner  fulde,  klare, 
Da  flygter  bort  de  mørke  Tankers  Skare, 
Da  brister  Ringen,  som  Dit  Hjerte  kryster, 
Da  vaagner  atter  Glædens  milde  Røster, 
Da,  medens  Vemodstaaren  sagte  rinder, 
I  Melodiens  Hav  al  Sorg  forsvinder. 


Er  Du  glad  i  Dit  Sind 
Til  Din  Broder  gaa  ind, 
Der  med  Graad  paa  sin  Kind 
Sidder  sorgfuld  i  Sind. 

Skjuler  Glæden  sit  Skær, 
Er  Bekymring  Dig  nær, 
Se  paa  Sorgernes  Hær 
Da  hos  den,  Du  har  kjær. 


27 


Bring  ham  Glæde  og  Trøst, 
Tal  med  Kjærligheds  Røst 
Om  hvert  Savn  i  Dit  Bryst 
Og  om  Saligheds  Lyst. 

Gaa  til  den,  som  har  grædt 
Sig  i  Ensomhed  træt, 
Først  da  føler  Du  ret, 
At  Din  Byrde  er  let. 

At  en  Sorg  ej  er  stor, 
Naar  blot  Kjærlighed  boer 
Med  sit  trøstende  Ord 
Hos  et  Hjerte,  som  troer. 

HVORFOR 

Hvorfor  staar  ofte  jeg  i  Sorgens  Bolig 
Saa  tavs,  mens  Taarer  væde  dog  min  Kind, 
Hvorfor  er  jeg  paa  Trøstens  Ord  saa  fattig, 
Mens  Smerten  drager  dog  i  Hjertet  ind. 

Er  det,  fordi  mig  Herren  aldrig  sendte 
Den  største  Smerte,  som  i  Hjertet  boer, 
Fordi  jeg  aldrig  Prøvelsen  selv  kjendte 
At  miste,  hvad  mig  kjærest  er  paa  Jord. 

Hvorfor  kan  jeg  ej  kjærligt  dem  husvale, 
Som  staa  med  Graad  ved  deres  Kjæres  Grav, 
Er  det,  fordi  jeg  veed,  al  jordisk  Tale 
Er  som  en  Draabe,  tabt  i  Sorgens  Hav. 

Er  det,  fordi  jeg  veed,  at  dybest  Smerte 
Den  lindres  kun  ved  Herrens  milde  Ord, 
At  ene  Gud  kan  trøste  hvert  et  Hjerte, 
Der  paa  hans  Magt,  hans  rige  Naade  troer. 

Hvorfor  kan  jeg  da  ikke  Budskab  bringe 
Om  Herrens  Kraft,  der  i  de  Svage  boer, 
Hvorfor  kan  jeg  paa  Bønnens  stærke  Vinge 
Fra  Gud  ej  hente  Haabets  milde  Ord. 

Hvorfor?  Fordi  min  Tro  paa  Herrens  Naade 
I  Hjertet  tidt  er  sløv  og  kold  og  mat, 
Fordi  jeg  ikke  helt  lod  Herren  raade 
Og  ej  til  ham  min  hele  Lid  har  sat. 

Thi  havde  ret  i  hver  en  jordisk  Gave 
Jeg  følt  min  Faders  store  Miskundhed, 
Da  kunde  jeg  ved  Sorgens  mørke  Grave 
Kun  tale  glad  om  Herrens  Kjærlighed. 

Og  kunde  aldrig  jeg  i  Livet  glemme, 
At  Korsets  Død  led  Guds  enbaarne  Søn, 
Da  hæved  jeg  med  Tro  og  Haab  min  Stemme, 
Da  bragte  Trøst  jeg  ved  mit  Hjertes  Bøn. 

Og  kjendte  jeg  i  hver  en  sagte  Susen 

Den  Røst,  der  kalder  blidt  hver  Sjæl  paa  Jord, 

Da  hørte  jeg  i  Stormens  stærke  Brusen 

I  Livets  Nat  kun  Aandens  Trøsteord. 

Derfor  naar  tavs  jeg  staaer  i  Sorgens  Bolig, 
Og  naar  mig  fattes  Trøstens  milde  Ord, 
Saa  jeg  mig  føler  lille,  svag  og  fattig, 
Da  Herre  gjør  mig  stærk  og  rig  og  god. 

Væk  Du  Din  Kjærlighed  dybt  i  mit  Hjerte, 
Lær  mig  at  lytte  til  Din  Naades  Røst, 
Da  kan  jeg  lindre  mangen  bitter  Smerte 
Og  bringe  bange  Sjæle  Gud  Din  Trøst. 

JULENAT 

Hvor  paa  Gaden  er  underlig  tyst, 
iMon  den  sover  den  larmende  Stad. 
Nej,  bag  Ruderne  straaler  det  lyst, 
Og  fra  Kjælderne  dufter  af  Mad. 

Der  er  Stilhed  paa  Mark  og  paa  Vang, 
Der  er  Lys  over  Bethlehems  Stald, 
Thi  der  lyttes  til  Englenes  Sang 
Og  til  Hilsen  fra  Himmerigs  Sal. 


Hør,  hvor  Børnene  juble  og  le 
Omkring  Træet,  der  bugner  af  Pragt, 
Baade  Unge  og  Gamle  vil  se, 
Hvad  Julen  dem  herligt  har  bragt. 


See,  hvor  Taarerne  vælde  nu  frem 
Der,  hvor  Armoden  sukker  i  Løn 
I  den  Ensommes  fattige  Hjem, 
Hvor  ej  hørtes  Fortvivlelsens  Bøn. 

See,  hvor  Stjernen  i  bælgmørke  Nat 
Tænder  Lys  i  den  fattigste  Vraa, 
Bringer  alle  den  rigeste  Skat, 
Som  til  Bethlehems  Krybbe  vil  gaa. 

Hør,  Du  Skare  i  Rigdommens  Bo, 
Tag  hver  Gave  af  Frelserens  Haand. 
Knæl  med  Tak  og  med  Bøn  og  med  Tro, 
Og  giv  saa  med  Kjærligheds  Aand. 

Naar  det  Skin,  som  bag  Ruden  er  tændt, 
Da  er  slukt,  inden  Natten  den  fly'r, 
Skal  det  Lys,  som  Din  Frelser  har  sendt, 
Straale  klart  med  hver  Morgen,  som  gry'r. 

Og  Du  Mand  med  den  dødstrætte  Fod, 
Og  Du  Barn  med  den  blegnende  Kind, 
Du,  som  tabte  Dit  Livshaab,  Dit  Mod, 
Luk  i  Hjærtet  nu  Jesus  blot  ind. 

Lyt  til  Englenes  salige  Bud, 
Tro  paa  Herrens  den  enbaarne  Søn, 
Og  lad  stige  til  Børnenes  Gud 
Nu  Din  ydmyge,  brændende  Bøn. 

Da  Fortvivlelsens  Magter  vil  fly 
Brat  for  Julens  den  salige  Trøst, 
Og  Dit  Livsmod  vil  voxe  paany, 
Alt  som  Haabet  gjenfødes  i  Bryst. 

Thi  i  Evighed  fattig  er  den 
Selv  ved  Rigdommens  bugnende  Bord, 
Der  ej  kjender  til  Syndernes  Ven, 
Der  paa  Jesus,  sin  Frelser,  ej  tror. 

Og  kun  rig  er  hver  fattig  paa  Jord, 
Som  har  lyttet  til  Englenes  Bud, 
Som  vil  følge  i  Hyrdernes  Spor, 
Og  som  elsker  den  levende  Gud. 

DRØMMENES  LAND 


Du  Drømmenes  Land, 
Hvor  tidt  sad  jeg  ej  ved  Din  yndige  Strand 
Og  lytted  til  Bølgernes  sælsomme  Klang, 
Til  Vindenes  Suk  og  til  Fuglenes  Sang, 
Og  stirred  saa  dybt  og  med  Undren  i  Sind 
I  Øjet  Dig  ind. 


Du  Drømmenes  Flod, 
Hvor  tidt  har  jeg  vugget  med  Ungdommens  Mod, 
Med  Tankernes  Hær  paa  Din  brusende  Elv, 
Og  ladet  Dig  føre  mit  ukjendte  Selv 
Mod  Fremtidens  vinkende,  dæmrende  Kyst, 

Med  Længsel  i  Bryst. 


Hvad  hørte  jeg  vel, 
Hvad  sang  da  den  Bølge  saa  lifligt  i  Kvæld, 
Hvad  kvidrer  vel  Fuglen  ved  Fuldmaanens  Skjær, 
Hvad  hvisked  vel  Vindenes  sukkende  Hær, 
Hvad  skued  mit  Øje  saa  dybt  i  Dit  Vand, 

Du  Drømmenes  Strand. 

De  Bølger  de  klang 
Om  Kjærligheds  Vælde  og  Fuglenes  Sang, 
Om  Troskab  paa  Jorden,  om  Tillidens  Magt, 
Dog  Tankerne  stode  for  Tvivlen  paa  Vagt, 
Saa  sukkende  Røster  af  Havet  opsteg, 

Og  Haabet  bortveg. 


Du  Drømmenes  Flod, 
Har  Du  vugget  did  hen,  hvor  Du  ane  mig  lod 
Et  Kjærligheds  Rige,  et  Tillidens  Hjem. 
Har  Du  ført  mig  mod  Maalet,  mod  Sejren  frem, 
Mod  den  Kyst,  som  min  Længsel  straalende  saa 

Og  vented  at  naa. 


Du  brusende  Elv, 
Tidt  førte  Du  bort  fra  mit  ukjendte  Selv, 
Langt  bort  fra  den  solrige,  vinkende  Kyst, 
Saa  Sorgen  og  Tvivlen  de  fyldte  mit  Bryst, 
Saa  svandt  alle  lysende  Billeder  brat 

I  Skuffelsens  Nat. 


Du  Drømmenes  Land, 
Dog  elsker  jeg  Dig,  ved  Din  herlige  Strand 
Vil  atter  jeg  hvile  og  lytte  med  Lyst 
Til  Bølgernes  Sang  og  til  Fuglenes  Røst, 
Thi  Vindenes  Suk  er  kun  Skabningens  Trang 

Til  Evigheds  Sang. 

Paa  Drømmenes  Flod 
Vil  atter  jeg  vugge  med  Ungdommens  Mod, 
Jeg  veed,  paa  den  hviskende,  brusende  Elv 
Kan  jeg  gynge  saa  glad  og  kende  mig  selv, 
Naar  Troen  jeg  favner  med  Kjæriigheds  Magt, 

Og  Bønnen  staar  Vagt. 


Med  Troen  i  Sind 
I  Drømmenes  Hav  kan  jeg  frejdigt  see  ind, 
Med  Herren  i  Pagt  kan  jeg  tyde  hver  Klang 
Og  høre  hans  Kjærlighedsord  i  hver  Sang, 
Med  Herren  ved  Styr,  uden  Tvivl,  uden  Frygt 

Kan  jeg  sejle  saa  trygt. 


Thi  sikkert  jeg  veed, 
Han  fører  mig  altid  til  Lys  og  til  Fred, 
Han  holder  jo  Drømmenes  Hav  i  sin  Haand, 
Han  taler  i  Alt  med  sin  mægtige  Aand, 
Og  Sandheden  er,  skjult  i  Drømmenes  Elv, 

Hans  evige  Selv! 

EFTERAARET 

Jeg  elsker  Efteraar  Din  klare  Himmel, 
Din  friske  Luft,  Din  skønne  Farvepragt, 
Din  søde  Duft  fra  Havens  Blomstervrimmel 
Fra  Skovens  Løv  i  gylden  broget  Dragt. 

Jeg  elsker  Livet,  naar  det  mægtigt  bruser 
Og  melder,  Vint'rens  barske  Tid  er  nær, 
Naar  Stormen  gjennem  Træers  Toppe  suser, 
Og  bort  til  Syden  drager  Fugles  Hær. 

Naar  visnet  Blad  fra  Grenen  sagte  drysser 
Paa  mosblød  Jord  med  Duggens  Perlekrans, 
Mens  Solens  Straale  ømt  til  Afsked  kysser 
Den  Frugt,  der  rødmed  i  dens  varme  Glans. 

Thi  om  jeg  end  kan  høre  Som'ren  klage: 
»Forbi,  forbi  nu  al  min  Skønheds  Pragt, 
Forbi  nu  mine  lyse,  milde  Dage, 
Snart  kommer  Vint'ren  med  sin  Dødningdragt« 

Saa  vækker  Efteraar  i  Afskedstimen 
Du  i  mit  Hjærte  dog  kun  Vaarens  Drøm, 
For  Øret  toner  Sejersklokkens  Kimen, 
Af  Dybet  vælder  Haabets  klare  Strøm. 

Fra  Himlens  Hal,  fra  Jordens  dybe  Dale, 
Hvor  gjemmes  trygt  hver  Spire,  hvert  et  Frø, 
Der  lyder  for  min  Sjæl  kun  Herrens  Tale: 
»Du  er  genfødt  for  aldrig  mer  at  dø«.  — 

HOLGER  DANSKE 

Hvi  sover  Du  saa  fast  og  trygt, 
Du  Nordens  Kæmpedrot. 
Hvi  hviler  Du  foruden  Frygt 
Paa  Kronborgs  gamle  Slot, 
Holger  Danske! 

Sig,  er  det  kun  Kartovers  Brag, 
Der  vækker  Dig  af  Blund. 
Og  kjender  Du  ej  Farens  Dag 
I  Fredens  tavse  Stund, 
Holger  Danske! 

Skal  Angstens  Skrig  med  Vaabengny 
Dig  vække  Kæmpeaand. 
Skal  Ilden  flamme  højt  mod  Sky, 
Før  briste  dine  Baand, 
Holger  Danske! 

Seer  Du  ej  Taagen,  fjern  og  nær, 
Der  dækker  Danmarks  Haab, 
Seer  Du  ej  Spottens  Pilehær, 
Hør  Du  ej  Tvedragts  Raab, 
Holger  Danske! 

Vaagn  Holger  Danske  da  af  Blund, 
Vaagn  op,  Du  Nordens  Aand, 
Vaagn  op  i  Fredens  tavse  Stund 
Og  løft  Din  stærke  Haand, 
Holger  Danske! 

Grib  Mindernes  det  blanke  Skjold, 
Væk  Fortids  Heltehær 
Til  Kamp  paa  Troens  stærke  Vold, 
Og  løft  Dit  Sandheds  Sværd, 
Holger  Danske! 

Da  stige  skal  med  Jubelraab 
En  Sejerssang  mod  Sky, 
Og  flamme  skal  de  Danskes  Haab 
Som  nyfødt  Morgengry, 
Holger  Danske! 

Hvi  sover,  Holger  Danske,  Du 
Saa  trygt  paa  Kronborg  Slot. 
Vaagn  op,  nu  er  det  Tiden,  nu, 
Vaagn  op  Du  Nordens  Drot, 
Holger  Danske! 


40 


UDEN  GUD 


Herre  min  Gud,  hvad  er  uden  Dig 
Jeg  vel  paa  Jord, 
Hvad  er  mit  Liv  i  Verden  vel  lig 
Uden  Dit  Ord. 

Sig,  er  jeg  ikke  som  visnet  Løv 

Synkende  ned, 
Eller  af  Stormen  lig  Vejens  Støv 

Hvirvlet  afsted. 

Sig,  er  jeg  ej  som  det  Blomsterfrø 

Sænket  i  Muld, 
Der  uden  Spire  og  Kraft  maa  dø 

I  Vinterkuld. 

Er  jeg  ej  lig  en  vingeskudt  Fugl 

Klagende  træt, 
Der,  hvor  den  nys  bag  løvrige  Skjul 

Svævede  let. 

Er  jeg  ej  som  en  skærende  vild, 

Falsk  Melodi, 
Som  en  blændende,  blussende  Ild 

Tændt  og  forbi. 

Er  som  et  Fnug  ej  mit  svindende  Liv 

Intet  i  Alt, 
Naar  Du  til  mig  Dit  evige  Bliv, 

Gud,  ej  har  talt. 

KIRKESKIBET 

Stormen  suser,  Havet  bruser, 
Skumklædt  Bølge  slaar  mod  Kyst, 
Tordnen  lyder,  Uvejr  bryder 
Frem  med  Magt  og  Rædselsrøst. 

Ingen  Stjerne  fra  det  Fjerne 
Straaler  med  sit  blide  Skjær, 
Haabet  viger,  Angsten  stiger 
Op  med  Tvivlens  Tankehær. 

See  histude  liden  Skude 
Paa  det  stormomspændte  Hav, 
Trygt  den  vugger,  skjønt  den  dukker 
Ned  som  i  en  aaben  Grav. 

Frem  den  skyder,  Bølgen  bryder 
Den  med  overjordisk  Magt, 
Klart  fra  Stavnen  lvser  Bavnen, 
Bolde  Kæmper  staa  der  Vagt. 

Som  til  Sejer,  see  der  vajer 
Blodrødt  Flag  fra  Mastens  Top, 
Under  hviden  Kors  i  Striden 
Staar  hist  Skibets  Heltetrop. 

Alle  lyder,  Een  kun  byder, 
Een  kun  styrer  Skibet  frem, 
Og  de  Alle  Ham  paakalde, 
Thi  de  veed,  Han  elsker  dem. 

Han  kan  stille  Havets  vilde, 
Farefulde  Bølgegang. 
Naar  Han  byder,  Stormen  lyder 
Som  en  sagte  Vuggesang. 

For  Hans  Øje  Alt  maa  bøje 
Sig  i  ydmyg  Kjærlighed, 
Naar  Han  taler,  da  husvaler 
Alle  Han  med  salig  Fred. 

Af  Hans  Venner  Ingen  kjender 
Dybet,  som  de  fare  paa, 
Ingen  skuer,  hvad  der  truer, 
Før  ved  Afgrunds  Rand  de  staa. 

Ingen  øjner,  hvor  der  højner 
Sig  en  herlig  Fredens  Kyst, 
Ej  de  ævne  did  at  stævne, 
Hvor  de  fange  evig  Trøst. 

Og  naar  trygge  stolt  de  bygge 
Kun  paa  egen  Kraft  og  Kløgt, 
Da  Han  sover,  Havets  Vover 
Fylde  dem  med  Dødens  Frygt. 

De  maa  bede,  da  er  rede 
Han  at  styre  over  Sø, 
Gjennem  Tiden,  gjennem  Striden 
Til  Lyksalighedens  0. 

Kristenskaren  midt  i  Faren, 
Lytter  til  Hans  Guddomsord, 
Mens  den  gynger,  højt  den  synger 
Om  en  Naade  rig  og  stor. 

Kirkeskibet  ud  paa  Dybet 
Føres  over  Livets  Strøm, 
Kjærligheden  Menigheden 
Leder  som  en  Moder  øm. 

Og  til  Fredens,  Evighedens 
Sikkre  Havn  den  naaer  forvist, 
Thi  ved  Roret  staar  Guds  Ordet, 
Han  vor  Frelser,  Jesu  Krist. 

SÆDEKORNET 

Forbi  er  Som'ren  med  sin  Blomstertid, 
Forbi  er  Høstens  travle  Arbejdsflid, 
Og  hjem  i  Hus  og  Laden  er  nu  bragt 
De  gyldne  Agres  rige,  fulde  Pragt. 

Da  drager  Vint'rens  hvide  Konge  ind 
Og  bringer  højt  fra  Nord  den  kolde  Vind, 
Den  haarde  Rim  bedækker  Skov  og  Land, 
Og  Isen  binder  Strømmens  klare  Vand. 

Mon  da  ej  fryser  i  den  dybe  Muld 

Det  lidet  Korn  ved  Frostens  strenge  Kuld'. 

Mon  ej  den  fine  Spire  visner  brat 

Nu  i  Naturens  lange  tavse  Nat. 

Nej!  se  fra  oven  sænker  sig  saa  blid 
Udover  Mark  og  Eng  nu  Sneen  hvid, 
Og  varmt  og  lunt  paa  Herrens  stærke  Bud 
Sig  breder  smukt  det  bløde  Tæppe  ud. 

Det  værner  trygt  om  Kjærnens  spæde  Liv, 
At  naar  i  Vaar  der  lyde  skal  et  Bliv, 
Da  spire  frem  det  kan  med  herlig  Lyst 
Og  modnes  til  en  ny  og  gylden  Høst. 

Ved  Herrens  Naade  i  min  Daabes  Pagt 
Der  blev  Guds  Ord,  et  lidet  Frøkorn,  lagt 
Dybt  i  min  Sjæl,  og  Kraften  Herren  gav, 
Der  skaber  evigt  Liv  trods  Nat  og  Grav. 

Dog  ofte  kommer  der  en  Vinterkuld', 
Der  truer  Sæden  dybt  i  Hjertets  Muld, 
Og  Sløvheds  Aand  og  Kødets  onde  Lyst, 
De  komme  da  lig  Storm  fra  Dødens  Kyst. 

Da  breder  sig  som  Rimens  Perlehær 
Udover  Hjertet  Verdens  Glimmerskær, 
Og  Kjærlighedens  rene,  klare  Væld 
Lig  Strømmen  er  en  lænkebunden  Træl. 

Alt  slumrer  da,  kun  Herrens  Naade  ej, 
Gud  i  den  kolde  Tid  forbarmer  sig, 
Hans  Kjærlighed  saa  rig  og  underfuld 
Nedsænker  sig  som  Sneen,  øm  og  huld. 

Gud  vaager  i  den  bitre  Sjælenød, 
Han  skærmer  Spiren  fra  den  visse  Død, 
Og  ved  hans  Aand  i  Vaarens  lyse  Stund 
Opvækkes  tidt  min  Sjæl  af  Vintrens  Blund, 

Og  naar  til  Liv  Guds  Naade  kalder  frem, 
Da  spirer  dybt  i  Hjertets  bedste  Hjem 
Det  Frø,  han  gav  mig,  da  i  Jesu  Navn 
Han  tog  mig  i  sin  stærke  Faderfavn. 

Da  Haabet  fanger  Liv  med  Glædens  Lyst, 
Lovsangen  jubler  i  mit  svage  Bryst, 
Og  til  vor  Herre  hæver  sig  min  Bøn: 
Skænk  mig  Din  Aand  ved  Din  eenbaarne  Søn 

Vogt  mig  for  Dødens  Kuld7  i  Vintertid, 
Styrk  Du  mig  selv  i  hver  en  Kamp  og  Strid, 
Lad  vokse  frem  Dit  Troens  milde  Ord 
Og  kvæg  det  ved  Din  Naades  rige  Bord. 

Lad  Sæden  modnes  til  en  gylden  Høst, 
Og  før  mig  da  til  Evighedens  Kyst, 
Ja,  Fader,  naar  min  sidste  Time  slaar, 
Da  tag  mig  hjem  til  Salighedens  Vaar! 

FRIHED 

Frihed!  Din  stærke,  Din  mægtige  Røst 
Toner  til  os  gjennem  Livet, 
Gjenklang  den  finder  saa  dybt  i  hvert  Bryst, 
Vækker  de  slumrende  Kræfter. 

Frihed!  Du  skjønne,  bevingede  Ord, 
Fremad  Du  vinker  vor  Længsel, 
Mens  vi  dog  skue  Dit  blodstænkte  Spor 
Gjennem  Aartusinders  Kampe. 

Frihed!  naar  lyder  Dit  vældige  Raab, 
Samler  Du  Unge  og  Gamle, 
Sammen  Du  smelter  Minde  og  Haab, 
Løser  og  løfter  det  Bundne. 

Frihed!   Du  Gave,  som  bragtes  til  Jord, 
Hvergang  et  Menneske  fødtes, 
Dybt  i  hver  Sjæl  Din  Kjærlighed  boer, 
Aldrig  dens  Flamme  kan  slukkes. 

Frihed!  Din  herlige,  liflige  Sang 
Lyder  fra  Vuggen  til  Graven. 
Aldrig  forstummer  den  Paradis  Klang, 
Aldrig  dens  Røster  fra  oven! 

VANDSPRINGET 

See  her,  hvor  herligt  Vandspringet  hæver 
Sig  lig  en  Søjle,  luftig  det  svæver 
Op  mod  den  mørke,  tindrende  Himmel, 
Hilsende  Stjernernes  talløse  Vrimmel. 

Mægtigt  det  stiger,  Lyset  sig  bryder 
Skjønt  i  dets  Draaber,  Øjet  det  fryder, 
Mens  i  dets  Perler  rene  og  klare 
Spejler  sig  Solstraalers  legende  Skare. 

Hist  paa  de  grønne,  skovklædte  Høje, 
Skjult  for  saa  mangt  et  forskende  Øje, 
Vælded  fra  Dybet  Vandstraalens  Kilde, 
Risled  først  Bækken  spejlklar  og  stille. 

Indtil  den  ledtes  ned  fra  sit  Leje, 

Ned  ad  de  mørke,  ukjendte  Veje, 

Snart  gjennem  Engen,  snart  gjenem  Skoven 

For  da  at  stige  atter  mod  oven. 

For  med  en  mægtig  Attraa  og  Længsel 
Højt  sig  at  hæve  fra  Møje  og  Trængsel, 
For  sig  at  løfte  op  mod  de  klare 
Solstraalers  milde,  legende  Skare. 

Ret  som  et  Billed  paa  Naadens  den  milde, 
Dybe  og  stærke,  evige  Kilde, 
Som  fra  vor  Frelsers  kjærlige  Hjerte 
Vælder  til  os  gjennem  Glæde  og  Smerte, 

Og  paa  dens  mægtige  Kraft  fra  det  Høje, 
Skjult  tidt  for  Tankens  forskende  Øje, 
Indtil  den  strømmer  frem  gjennem  Livet, 
Vidner  om  Magten  fra  oven  den  givet. 

Indtil  dens  himmelske,  sejrende  Styrke 
Baner  sig  Vej  gjennem  Farer  og  Mørke, 
Sprudler  med  Lovsangens  perlende  klare, 
Mægtige  Toner  mod  Stjernernes  Skare. 

Indtil  den  vælder  frem  efterhaanden, 
For  da  at  stige,  baaren  af  Aanden, 
Bort  fra  al  Jordlivets  Sorger  og  Møje 
Op  mod  sit  Udsprings  evige  Høje. 

DER  ER  GRØDE  I  LUFT 

Der  er  Grøde  i  Luft, 
Der  er  Vaarsang  og  Duft, 
Der  er  spirende  Guld 
I  hvert  Frø  under  Muld, 
Som  os  lover  en  frydefuld  Høst. 

Se,  hvert  knoppende  Skud 

Lyder  Solstraalens  Bud, 

Og  i  lysgrønne  Skrud 

Springe  Bøgene  ud 

Med  en  Hilsen  fra  Evigheds  Kyst. 

Hvorfor  svulmer  i  Bryst 

Da  ej  Ungdommens  Lyst? 

Hvi  er  Foden  saa  træt, 

Hvi  er  Sindet  ej  let 

Nu,  da  Blomst  væver  Skovbunden  hvid? 

Hvorfor  længes  vi  nu 

Saa  vemodig  i  Hu 

Mod  et  Drømmenes  Land, 

Mod  en  brusende  Strand, 

Mod  en  svunden,  en  Mindernes  Tid. 

Hvorfor  bæver  vor  Sjæl, 

Og  hvad  frygte  vi  vel 

Af  den  gryende  Dag? 

Er  det  Tordenens  Brag, 

Er  det  Ormen  ved  Planternes  Rod? 

Er  det  Skuffelsens  Hær 
For  hver  Sjæl,  vi  har  kær, 
Er  det  Stormen,  som  brat 
Paa  en  eneste  Nat 
Kan  fælde  det  stolteste  Mod. 

Eller  er  det  en  Trang 

Til  den  himmelske  Sang, 

Til  den  liflige  Vaar, 

Den,  som  aldrig  forgaar, 

Til  den  Sol,  som  ret  aldrig  gaar  ned. 

HVORFOR 


Kom,  mit  Barn,  Du  søde  Lille, 
Tør  nu  Taaren  paa  Din  Kind, 
Vær  nu  artig,  ti  nu  stille, 
Bøj  Dit  lille,  stive  Sind. 
Gamle  Karen  skal  Du  lyde, 
»Hvorfor«  er  et  hæsligt  Ord, 
Hvorfor  jeg  saa  strængt  maa  byde, 
Véd  kun  jeg  og  Fa'er  og  Mo'er. 


Kjære  Dreng,  hvis  vilde  Kræfter 
Bruse  i  det  unge  Bryst, 
Og  som  stadigt  higer  efter 
Kun  at  følge  egen  Lyst. 
Viljen  bøje,  Vreden  tæmme 
Maa  Du,  spørge  ej  hvorfor, 
Elske  Moders  ømme  Stemme, 
Tro  paa  Faders  stærke  Ord. 

Gamle  Barn  i  Manddomsdage, 
Midt  i  Livets  Sorg  og  Strid 
Maa  Du  aldrig  bittert  klage, 
Men  til  Gud  kun  fæste  Lid. 
Hvorfor  Hjertets  Kamp  og  Møje, 
Hvorfor  Sjælens  dybe  Fred, 
Véd  Din  Fader  i  det  Høje; 
Hans  »Hvorfor«  er  Kjærlighed. 

VED  SOLNEDGANG 

Glødende  Sol,  Du  som  saa  straalende  blinker, 
Synkende  ned, 
Underligt  Du  vækker  min  Længsel  og  vinker, 
Drager  mig  med. 

Tag  mig  da  med,  langt  til  det  ukjendte  Fjerne 
Følger  jeg  Dig, 

Lad  mig  kun  se  Dagenes  glimrende  Stjerne 
Alt  paa  Din  Vej. 

Kjølige  Luft,  i  Aft'nens  dæmrende  Stille 
Hvisker  Du  tyst, 

Medens  jeg  her  lytter  saa  tavs  til  din  milde, 
Tryllende  Røst. 

Kan  I  forstaa  alt,  hvad  der  sukker  derinde 
Dybt  i  mit  Bryst. 

Bring  mig  da  Svar,  susende,  svalende  Vinde, 
Bring  mig  da  Trøst. 

Sprudlende  Bæk,  som  gjennem  blomstrende  Enge 
Slynger  Dig  frem, 

Skal  mine  Fjed,  som  dine  Bølger  saa  lette 
Bære  mig  hjem. 

Hvidlige  Sky,  som  op  fra  Dalene  stiger, 
Sænker  Dig  ned, 

Sig,  skal  Dit  Slør  dække  nu  Barndommens 
Smilende  Fred. 

Og  naar  engang  Fremtidens  Lysglans  sig  spreder, 
Skal  jeg  da  faa 

Alt,  hvad  min  Drøm  og  min  svulmende  Længsel 
Haabed'  at  naa. 

Tindrende  Lys,  Nathimlens  vinkende  Stjerne 
Drage  mig  til  Dig, 

Lad  mig  som  Du  vandre  i  ukjendte  Fjerne 
Himmelens  Vej. 

VINTER  OG  VAAR 

Tro  ej,  at  Vinteren  er  omme, 
Fordi  nu  Luften  er  saa  skjøn, 
Tro  ej,  at  Vaaren  nu  skal  komme, 
Fordi  en  enkelt  Knop  er  grøn. 

Tro  ej,  at  Striden  er  til  Ende, 
Fordi  Du  hører  Lærkens  Sang, 
Nej,  snart  skal  Du  det  atter  kjende, 
At  Vint'rens  Tid  er  haard  og  lang. 

Tro  ej,  at  Troens  fagre  Blommer 
Alt  frodigt  staa  i  Hjertets  Bund, 
Fordi  en  enkelt  Spire  kommer 
Med  Fuglesang  en  Foraarsstund. 

Tro  ej,  det  Ondes  Magter  vige 
For  hver  en  Længsel  i  Dit  Bryst, 
Nej,  stærk  er  Mørkets  kolde  Rige, 
Og  kort  tidt  Vaarens  første  Lyst. 

Tidt  mangen  Spire  fin  maa  knækkes 
Af  Stormens  Magt  derude  brat, 
Og  Hjertets  Vaar  maa  ofte  dækkes 
Af  Kuldens  Sne  en  Vinternat. 

Dog  under  Sneen  Roden  hviler 
Og  samler  Kraft  og  Liv  paa  ny, 
Til  Foraarssolen  atter  smiler, 
Og  Lærken  jubler  højt  mod  Sky. 

Og  Hjerter,  som  i  Taalmod  vente 
Paa  Herrens  milde  Sommertid, 
De  Liv  og  Styrke  sikkert  hente 
I  Vint'rens  Stund,  i  Kampens  Tid. 

At  tusind  Grene  op  kan  skyde 
Mod  Himlens  høje,  lyse  Tag, 
Og  tusind  Røster  glade  bryde 
I  Lovsang  ud  paa  Sejrens  Dag. 

DET  STORMER  OG  SUSER  DER  UDE 

Det  stormer  og  suser  der  ude, 
Og  Regnen  pidsker  paa  Rude, 
Mens  jeg  i  min  lune  Stue 
Nu  sidder  ved  Arnens  Lue. 

Paa  mit  Bord  der  dufter  de  søde 
Roser  baade  hvide  og  røde, 
Det  er  vel  snart  nu  de  sidste, 
Inden  Som'ren  vi  helt  skal  miste. 

Ved  min  Side  Billeder  mange 
Lig  ømme,  melodiske  Sange 
Paa  Tankens  brogede  Vinger 
De  tusinde  Minder  mig  bringer. 

Og  Øjet  skuer  tilbage 
Til  Ungdommens  svundne  Dage, 
Og  paa  Fortidens  vuggende  Strømme 
Jeg  maa  vemodelig  drømme. 

Fra  fjerne  Lande  det  suser, 
Og  dybt  i  Sjælen  det  bruser, 
Det  er,  som  en  knugende  Længsel 
Vil  bryde  det  jordiske  Fængsel. 

Som  skulde  Hjærtet  nu  favne 
Alt,  hvad  det  i  Livet  maa  savne, 
Og  der  lyder  en  underlig  Klage: 
»Hvi  vende  I  ikke  tilbade«. 

Hvorfor  skal  Dagene  bære 
Langt  bort  de  Venner  saa  kjære, 
Hvorfor  skal,  medens  vi  vandre, 
Saa  meget  sig  brat  forandre. 

Og  Stormen  suser  derude, 
Og  Regnen  pidsker  paa  Rude, 
Og  Billede,  Billede  jager, 
Mens  Sjælen  drømmer  og  klager. 

Til  Ilden  sagtelig  slukkes, 
Og  Øjet  blidelig  lukkes 
Af  Nattens  bævende  Taage, 
Hvi  kan  jeg  ej  længere  vaage. 

ENSOM  EJ  ALENE 

Ensom  er  jeg,  ej  alene 
Gaar  jeg  i  Naturen  ud, 
Skovens  bløde,  grønne  Grene 
Bringe  mig  saa  mangt  et  Bud. 

Luftens  glade  Fugle  synge 
Alle  jo  med  liflig  Røst, 
Engens  fagre  Blomsterklynge 
Taler  sødt  om  Vaarens  Lyst. 

Ensom  er  jeg,  ej  alene 
I  den  stille  Aftenstund, 
Tusind  Stjerner,  klare,  rene 
Straale  skjønt  fra  Himmelgrund. 

Og  de  milde,  svale  Vinde 
Gjennem  Sivet  hviske  tyst, 
Bækkens  Bølger  sagte  rinde, 
Vække  Længslen  i  mit  Bryst. 

Stormen  pidsker  mod  min  Rude, 
Sneen  falder  tæt  og  hvid, 
Koldt  og  mørkt  er  det  derude, 
Ensomt  her  ved  Vintertid. 

Ensom  i  min  lille  Stue 
Sidder  jeg  ved  Arnens  Ild, 
Dog  ej  ene,  Baalets  Lue 
Har  en  Stemme  dyb  og  mild. 

Taler  om  de  svundne  Dage, 
Vækker  Drømmens  Billedhær, 
Kalder  underfuldt  tilbage 
Alle  dem,  som  var  mig  kjær. 

Ensom  er  jeg  mangen  stille 
Time,  naar  med  Bog  i  Haand 
Jeg  af  Visdoms  dybe  Kilde 
Styrke  henter  for  min  Aand. 

Ene  ej,  et  Hjerte  banker 
Mig  imøde  i  hvert  Skrift, 
Der  mig  tolker  høje  Tanker, 
Fædrelandets  Storbedrift. 

Der  forkynder  Livets  Glæder, 
Sorg  og  Tvivl  og  Kjærlighed, 
Skjæmt  og  Alvor,  Fald  og  Hæder, 
Sjælens  Kamp  for  Lys  og  Fred. 

Ensom  er  jeg,  ej  alene 
Boer  blot  Haabet  i  mit  Bryst, 
Midt  i  Verden  er  jeg  ene, 
Hører  jeg  ej  Aandens  Røst. 

Aldrig  ensom,  aldrig  ene 
Er  jeg  dog  paa  viden  Jord, 
Naar  Guds  Kjærlighed  den  rene 
Er  hos  mig  med  Livets  Ord. 

TO  TRÆER 

I  Haven  Træer  to  jeg  saa 
Ved  Siden  af  hinanden  staa, 
Det  ene  tusind  Blade  bar, 
Det  andet  goldt  og  nøgent  var, 
Det  ene  fuldt  af  Blomsterpragt, 
Det  andet  klædt  i  Muldets  Dragt. 

Du  stakkels  Træ,  saa  tænkte  jeg, 

Din  Kraft  forbi;  Du  bærer  ej 

I  Sommersolens  varme  Glød 

Paa  frodig  Gren  en  Frugt  saa  sød, 

Du  langsomt  dør,  mens  Træet  hist 

Hvert  Aar  udfolder  Blomst  paa  Kvist. 

Dog  sé,  da  atter  Som'rens  Bud 
Mig  kalder  i  Naturen  ud, 
Staar  klædt  i  Løvets  friske  Dragt, 
Med  Blomsterduft  og  Farvepragt 
Det  syge  Træ,  mens  ikke  mér 
Mit  Blik  dets  skjønne  Nabo  sér. 

Mit  Øje  spørger,  Svar  jeg  faar. 

Thi  ved  min  Side  venligt  staar 

Den  gamle  Gartner,  taler  saa: 

Jeg  véd  godt,  hvad  Du  grunder  paa; 

Det  stakkels  Træ,  dets  Frugt  var  god, 

Dets  Blad  var  skjønt,  dog  død  dets  Rod. 


Det  kunde  daare  vel  en  Stund, 
Dog  Visdom  taler  fra  min  Mund, 
Hver  Rod  maa  suge  Kraft  af  Jord, 
Skal  Saften,  som  i  Stammen  bor, 
Til  Træet  drive  Blomst  med  Frø 
Og  ikke  segne  hen  og  dø. 


Men  dette  Træ,  som  Frugt  nu  bær, 
Det  har  jeg  ret  af  Hjertet  kjær, 
Det  slaar  sin  Rod  saa  dybt  i  Muld, 
Derfor  staar  det  af  Blomster  fuld, 
Det  vokser  langsomt,  skjult  og  tyst 
Og  suger  Kraft  af  Moderbryst. 


Derfor  jeg  bied  end  et  Aar, 

Man  skal  ej  skue  Hund  paa  Haar, 

Ej  dømme  saadan  i  en  Fart. 

Det  andet  Træ  af  ædel  Art 

Var  skjønt  at  skue,  dog  dets  Rod 

Den  var  for  svag,  den  var  ej  god. 

Saa  talte  han  med  Smil  paa  Kind, 
Hans  Ord  jeg  gjemte  dybt  i  Sind, 
De  lød  for  mig  med  Sandheds  Røst 
Og  bragte  baade  Sorg  og  Trøst, 
Sorg,  at  som  han  jeg  bied  ej, 
Trøst,  at  kun  Naade  er  Guds  Vej. 


Sorg,  at  jeg  blænde  tidt  mig  lod 
Og  tænkte  ej  paa  Træets  Rod, 
Men  skued  kun  dets  Blomsterflor, 
De  Herrens  Gaver  her  paa  Jord, 
Som  kaldtes  frem  jo  ved  hans  Bliv, 
Men  fik  ej  Kraft  til  evigt  Liv. 


Trøst,  at  Gud  Faders  Kraft  og  Tro 

Kan  stille  i  de  Svage  gro, 

Skjult  for  saa  mangt  et  jordisk  Blik, 

At  ene  han  jo  Magten  fik 

At  kjende  Roden,  vide  naar 

Og  hvor  hans  Træ  med  Frugter  staar. 


Sorg,  at  saa  mangen  Blomst  og  Frugt 
Af  ædel  Art,  der  straaled  smukt 
Paa  Hjertets  Gren  en  føje  Stund, 
Ej  spired  frem  af  Troens  Grund, 
Ej  Kraften  fik  fra  det  Guds  Ord, 
Hvori  kun  evigt  Livet  bor. 

Trøst,  at  Guds  Naade  er  saa  stor, 
At  ej  han  siger  Dommens  Ord, 
At  naadigt  Herren  bier  tidt 
Og  vaager  over  Barnet  sit, 
Til  Hjertet  ved  hans  Kjærlighed 
Kan  bære  Frugt  i  Evighed. 

I  LÆ 

Henover  Sletten  sused  den  skarpe  Østenvind, 
Den  standsede  min  Vandring  og  fyldte  helt  mit  Sind 
Med  sorrigfulde  Tanker,  med  Vint'rens  Kuldegys, 
Saa  jeg  ej  Lærken  hørte,  ej  skued  Solens  Lys. 

Saa  mørk  i  Hu  jeg  iled  kun  henad  Markens  Sti, 
Og  alle  de  smaa  Blomster,  dem  gik  jeg  blind  forbi, 
Mig  tyktes,  Stormen  knækked  hver  Spire  fin  og  ung, 
At  Livet  var  mod  Døden  en  Vandring  kold  og  tung. 

Dog  da  jeg  naaede  Skoven  og  stod  saa  lunt  i  Læ 
Af  Egens  gamle  Kroner  og  Bøgens  grønne  Træ, 
Da  saa  jeg  Solens  Straale  selv  paa  det  mindste  Blad, 
Da  blev  jeg  let  om  Hjertet  og  i  mit  Sind  saa  glad. 

Der  var  saa  mildt  og  stille  i  Skovens  dybe  Fred, 
Kun  alle  de  smaa  Fugle,  de  sang  om  Kjærlighed, 
Og  alle  Vaarens  Blomster  ej  frygted  Kuldens  Magt, 
Dem  hegned  Bøgens  Grene  og  stod  mod  Stormen  Vagt. 

Jeg  følte  ikke  Striden,  ej  Jordens  Storm  og  Slud, 
Jeg  tænkte  kun,  hvor  herligt  er  dog  Din  Verden,  Gud! 
Og  mellem  høje  Stammer  jeg  skimted  Himlen  blaa, 
Som  om  ved  Skovens  Udgang  jeg  helt  den  skulde  naa. 

Saa  gaar  det  her  i  Verden,  i  Stormens  Kuldegys 
Vi  skue  ikke  Blomsten,  ej  Solens  klare  Lys, 
Vi  høre  ikke  Lærken,  kun  Dødens  kolde  Røst, 
Indtil  vi  ty  til  Naaden  og  finde  Troens  Trøst. 

Indtil  vi  finde  Hvilen  i  Skjul  af  Herrens  Fred 

Og  føle,  at  som  Skoven  er  Jesu  Kjærlighed, 

Den  giver  Læ  mod  Stormen,  den  skjærmer  hvert  et  Frø, 

Saa  det  kan  blomstre  herligt  for  aldrig  mér  at  dø. 

Den  aabner  ret  vort  Øje  for  Sol  paa  Bøgens  Blad 
Og  lukker  op  vort  Øre  for  Lærkens  Jubelkvad, 
Den  lader  herligt  glimte  bag  Skoven  Himlen  blaa 
Og  Evighedens  Kyster,  som  vi  engang  skal  naa. 

Hvor  vi  skal  fuldendt  skue,  hvad  her  vi  skimted  blot, 
Og  vide,  hos  vor  Fader  der  er  der  mildt  og  godt, 
Hvor  vi  skal  helt  den  fatte,  den  underfulde  Fred, 
Der  lever  her  og  hisset  kun  i  Guds  Kjærlighed. 

BLOT  ET  NAVN 

Tidt  naar  der  lyder  blot  et  Navn 
I  Talens  Flugt, 
Da  bliver  som  for  glemte  Savn 
En  Dør  oplukt. 

Da  hæver  sig 

Vidunderlig 

De  tusind  Minder  fra  en  svunden  Tid. 

Da  bruser  vildt, 

Da  smiler  mildt, 

Hvad  fødtes  under  Vaarens  Bliv  og  Strid, 

Paa  Livets  Strøm 

Som  i  en  Drøm 

Vi  vugges  viljeløst  til  fremmed  Kyst, 

Hvor  ømt  og  huldt 

Og  vemodsfuldt 

Os  kalder  lokkende  en  kjærlig  Røst. 

En  Billedhær 

Fra  fjærn  og  nær 

Til  Fantasiens  Trylleslot  os  bær, 

Hvor  bredes  ud 

Paa  Haabets  Bud 

En  liflig  Morgenrødes  gyldne  Skjær. 

Et  Navn,  et  Navn, 

Og  drager  frem 

^rS^&se.  og  af  Suk  og  Graad. 


D0g  tidt,  naar  lyder  blot  et  Navn,  ■ 

Et  enkelt  Navn, 

Da  bæres  vi  fra  Sorg  og  Savn 

Til  Himmelhavn. 

MIT  HJEM 

Mit  Hjem,  Du  mit  Hjem  her,  hvor  Lykke  og  Fred, 
Hvor  Kjærlighed  bor, 
Du  dejligste  Plet  og  Du  yndigste  Sted 
Paa  hele  vor  Jord. 

Hvor  dufter  vel  Blomsten,  hvor  grønnes  vel  Blad 
Saa  frodigt  som  her. 

Hvor  synger  saa  herligt,  saa  jublende  glad 
Vel  Fuglenes  Hær. 

Hvor  hvisker  ved  Maanens  det  sølvrige  Skjær 
Vel  Længslen  saa  tyst. 
Hvor  finder  vel  Sorgens  tyngende  Hær 
Saa  salig  en  Trøst. 

Hvor  skinner  vel  Solen  saa  mildt  og  saa  lyst 
Paa  blomstersmykt  Jord. 

Hvor  synger  vel  Bølgen,  der  skvulper  mod  Kyst, 
Saa  liflige  Ord. 

Hvor  frigjør  vel  Kjærligheds  Vidunder-Magt 
Med  Tillidens  Aand 
Og  binder  dog  Tanken  i  Sjælene  lagt 
Med  evige  Baand. 

Hvor  skrider  paa  Haabets  den  luftige  Bro 
Vel  Drømmene  frem. 
Hvor  finder  vel  Hjertet  Glæde  og  Tro 
Som  her  i  mit  Hjem. 

Mit  Hjem,  Du  mit  Hjem  her,  hvor  Lykke  og  Fred, 

Hvor  Kjærlighed  bor, 

Du  altid  for  mig  er  det  yndigste  Sted 

Paa  hele  vor  Jord. 

DE  GULE  MÆLKEBØTTER 

I   min  kjære,  smukke  Have 
Vokser  Græsset  frodigt  grønt, 
For  min  Fod  det  vidt  sig  breder 
Som  et  Tæppe  blødt  og  skjønt. 

Dog  de  fæle  Mælkebøtter 
Spire,  ak!  alt  frodigt  frem, 
Fra  den  store  Eng  histhenne 
Vindens  Vinge  bragte  dem. 

Ingen  øvet  Haand  dem  plukked, 
Inden  Blomsten  satte  Frø, 
Derfor  lette  Lufte  spredte 
Hvide  Fnug  her  paa  min  0. 

Er  det  ikke  saa  mit  Hjerte 
Med  de  onde  Tankers  Frø, 
Lig  de  gule  Mælkebøtter 
Viftes  de  langt  over  0. 

Er  det  ikke  saa  min  Tunge 
Med  saa  mangt  et  bittert  Ord, 
Let  det  synker  ned  i  Sjæle, 
Vokser  op  i  fremmed  Jord. 

Derfor,  Herre!  vogt  min  Tunge, 
Tag  de  kolde,  haarde  Ord, 
Drag  al  Ukrudt  op  med  Rode, 
Som  saa  dybt  i  Hjertet  gror. 

At  i  unge,  bløde  Hjerter 
Aldrig  mine  Ord  jeg  saaer, 
Men  kun  Dine  Frø  maa  spire 
Frem  til  Evighedens  Vaar. 

KUNDE  MAN  GLEMME 


Kunde  man  glemme! 
Glemme  hvert  lille  og  saarende  Ord, 
Glemme  hvert  Suk  og  hver  Taare  paa  Jord, 
Glemme  hver  nagende  Sorg  i  vort  Bryst, 
Glemme  hver  syndig  og  brødefuld  Røst, 
Alt,  hvad  der  hvisked  om  Vrede  og  Had, 
Alt,  hvad  der  ej  gjorde  rolig  og  glad. 
Ja!  kunde  man  glemme. 


Kunde  man  glemme! 
Glemme  al  Jordlivets  Smerte  og  Nød, 
Glemme  den  kolde,  den  truende  Død, 
Glemme,  at  Vaarens  det  yndige  Løv 
Synker  snart  visnet  og  falmet  i  Støv, 
Glemme,  at  Blomsten,  saa  fager  at  sé, 
Dækkes  vel  snart  af  Vinterens  Sne. 

Ak!  kunde  man  glemme. 

Kunde  man  glemme! 
Glemme  hos  den,  som  vort  Hjerte  har  kjær, 
At  maaske  Afskedens  Time  er  nær, 
Glemme  som  Barnet  ved  Moderens  Sang 
Fortid  og  Fremtid  en  eneste  Gang, 
Glemme  os  selv,  om  et  Øjeblik  kun, 
For  altid  i  Livet  at  mindes  den  Stund. 

Ja!  kunde  man  glemme. 

AFTENSTEMNING 


Sødt  jeg  hviler, 
Vognen  iler, 
Ruller  let  ad  Vejen  frem; 
Tanken  svæver, 
Blikket  hæver 
Jeg  mod  Himlens  lyse  Hjem. 

Dagen  viger, 

Maanen  stiger 

Op  nu  med  sit  blide  Skær; 

Stjerner  vinke, 

Smukt  de  blinke, 

Straale  herligt  fjernt  og  nær. 

Let  det  lufter, 

Engen  dufter 

I  Naturens  stille  Fred, 

Og  de  tætte 

Taager  lette 

Synke  over  Egnen  ned. 

Sagte  Brusen, 

Aanders  Susen 

Hvisker  gjennem  Skovens  Top; 

Som  paa  Vinger 

Sangen  svinger 

I  den  stille  Nat  sig  op. 

Sé,  en  Stjerne 

I  det  Fjerne 

Daler  langsomt  ned  mod  Jord, 

Smukt  den  smiler, 

Mens  den  iler, 

Dog  den  slukkes  uden  Spor. 

Glæden  viger, 

Vemod  sniger 

Sig  i  Hjertet  sagte  ind, 

Alt  forsvinder, 

Gamle  Minder 

Trøst  dog  gyder  i  mit  Sind. 

Haabet  stiger 

Lyst  og  siger: 

Tiden  frem  mod  Maalet  bær, 

Og  i  Nøden 

Som  i  Døden 

Stjernens  Herre  har  Dig  kjær! 

DU  ER  IKKE  ROSEN 

Efter  et  fransk  Mundheld: 
Je  ne  suis  pas  la  rose,  mais  j'ai  vecu  aupres  d'elle«. 

Du  er  ikke  Rosen,  mit  Hjerte  har  kjær, 
Men  jeg  elsker  Dig  dog,  Du  har  rosenrødt  Skjær, 
Du  spirede  frem  i  den  hjemlige  Luft, 
Du  aandede  ind  dens  berusende  Duft, 
Du  skued  min  Roses  den  yndige  Pragt, 
Og  tale  Du  kan  jo  om  Skjønhedens  Magt. 

Du  er  ej  den  Fugl,  som  kun  synger  for  mig, 
Du  kjender  dens  Sang,  derfor  elsker  jeg  Dig, 
Du  svang  Dig  med  den  højt  i  Luften  saa  ren, 
Du  vugged  Dig  glad  paa  den  selvsamme  Gren, 
Du  lytted  med  mig  til  dens  Tone  saa  sød, 
Mens  Solen  bag  Skyen  sank  glødende  rød. 

Du  er  ej  den  Haand,  som  kun  ene  er  min, 
Jeg  elsker  Dig  dog,  thi  Du  tog  den  i  Din, 
Du  véd,  at  den  slutter  om  Vennernes  Haand 
Med  Tillids  og  Kjærligheds  trofaste  Aand, 
Og  Du  kjender  dens  Tryk  saa  ærligt  og  fast, 
Al  aldrig  den  knytted  et  Baand  jo,  som  brast. 

o 

Du  er  ej  den  Læbe,  hvis  ømmeste  Ord 

For  mig  har  den  lifligste  Tone  paa  Jord, 

Dog  Du  kjender  og  tror  den  kjærlige  Røst, 

Der  altid  mig  bringer  den  saligste  Lyst, 

Du  er  ej  den  Stemme,  jeg  ene  har  kjær, 

Men  jeg  elsker  Dig  dog,  dens  Bud  Du  mig  bær. 

Du  er  ej  det  Øje,  som  kun  er  mit  Lys, 

Dog  Du  saa  jo  dets  Glands  og  spejled  den  nys, 

Derfor  naar  jeg  skuer  saa  dybt  i  Dig  ind, 

Da  bliver  jeg  glad  og  dog  sorgfuld  i  Sind, 

Du  er  ej  det  Hjerte,  jeg  ene  har  kjær, 

Dog  elsker  jeg  Dig,  thi  Du  banked  det  nær. 

DREISCHOCKS  MUSIK 

F fremad,  nu  ilende, 
Legende,  smilende, 
Hoppende,  rislende, 
Sprudlende,  hvislende, 
Bølger  for  Øret  her  Tonernes  Hav. 

Sagtelig  gyngende, 

Yndelig  syngende, 

Drømmende,  vuggende, 

Hviskende,  sukkende 

Ruller  som  Perler  Trillernes  Væld. 

Skummende,  susende, 

Larmende,  brusende, 

Gribende,  vægtige, 

Styrtende,  mægtige 

Tordne  Accordernes  fuldeste  Lyd. 

Stærkere  lydende, 

Ærefrygt  bydende, 

Aanden  bevingende, 

Tanken  betvingende, 

Hæve  sig  Stemmer  lig  Orgelets  Klang. 

(? 

Milde,  melodiske, 

Ømme,  erotiske, 

Vemodig  bævende, 

Dalende,  svævende 

Bringer  fra  oven  nu  Tonen  os  Bud. 

Stigende,  strømmende, 

Smeltende,  drømmende, 

Trøst  os  indgydende, 

Haabet  os  bydende, 

Bærer  den  Hjertet  op  mod  vor  Gud. 

DEN  HVIDE  SVANE 

Du  hvide  Fugl,  Du  stolte,  skjønne  Svane, 
Hvi  glider  Du  saa  stille  paa  Din  Bane, 
Hvi  mon  saa  tavs  Du  hist  paa  Bølgen  svømme 
Og  synger  ej  om  Dine  fagre  Drømme. 

Snart  sagte  Du  paa  Søens  Spejl  Dig  vugger, 
Og  ned  i  Vandet  yndefuldt  Du  dukker, 
Snart  bærer  fremad  Dig  de  hvide  Vinger, 
Dog  fra  Dit  Bryst  der  ingen  Tone  klinger. 

De  unge  Svaner,  som  beskedent  glide 

Med  mørke  Fjedre  ved  Din  stolte  Side, 

De  hæve  muntert  deres  spæde  Stemme, 

Hvor  kunde  Du  Din  Barndomssang  dog  glemme. 

Da  jeg  var  ung,  da  var  saa  glad  mit  Hjerte, 
Da  kjendte  jeg  ej  Sorrig  eller  Smerte, 
Min  Længsel  var  ej  vakt,  ej  stærk  min  Vinge 
Til  over  Land  og  Hav  sig  let  at  svinge. 

Jeg  kjendte  muntre  Fisk  og  Skovens  Blade, 
Om  dem  kun  toned  mine  Sange  glade, 
Om  Døgnets  Blomst  jeg  altid  kunde  sjunge, 
Om  Nuets  Liv,  som  hist  de  tvende  Unge. 

Nu  er  jeg  sorrigfuld,  mit  Mod  er  knækket, 
Thi  Vingen  hvid  er  stærk,  dog  den  er  stækket, 
Den  bærer  ej  mod  Sky  til  fjerne  Lande, 
Derfor  jeg  svømmer  tavs  paa  klare  Vande. 

Nej,  først  naar  fri  min  Vinge  let  sig  hæver, 
Først  naar  jeg  over  Havets  Vove  svæver, 
Naar  under  mig  jeg  skuer  Skovens  Kroner, 
Da  vil  jeg  synge  mine  glade  Toner. 

Naar  bort  jeg  flyver  fra  mit  stille  Fængsel, 
Da  kan  jeg  aande  ud  min  dybe  Længsel, 
Da  vender  atter  jo  med  Fryd  tilbage 
Den  gamle  Sang  fra  mine  Barndomsdage. 

Thi  Frihed  løfter  alle  Længsler  bange, 
Og  Frihed  løser  alle  bundne  Sange, 
Og  Frihed  vækker  alle  Toner  bløde 
Og  bærer  dem  mod  Haabets  Morgenrøde. 

TIL  DEN  DANSKE  KVINDE 

Bølgen  bruser, 
Stormen  suser 
I  vor  Tid  med  vældig  Røst; 
Hadets  Luer 
Mægtigt  truer, 
Raser  vildt  i  Mandens  Bryst. 

Tvivlen  ruger, 

Tvedragt  suger 

Kraften  jo  af  Folkets  Marv; 

Lagt  i  Lænker 

Verden  tænker 

Kun  paa  egen  Lyst  og  Tarv. 

Hæv  Din  Stemme 

Da  her  hjemme, 

Danmarks  Kvinde,  god  og  stærk, 

Ej  den  klinge 

Dog  paa  Tinge, 

Sligt  er  Mandens  Pligt  og  Værk. 

Kvindens  Styrke 

Er  at  dyrke 

Hjertets  bløde  Agerbund, 

Er  at  bygge 

Hjemmets  Lykke 

Fast  paa  Troens  Klippegrund. 


Kvindens  milde, 

Dybe,  stille 

Kraft  er  Hjertets  Kjærlighed, 

Der  kan  raade 

Livets  Gaade, 

Kjende,  hvad  ej  Manden  véd. 


Kvindens  Ære 

Er  at  lære 

Unge  Slægter  Livets  Krav, 

Dem  at  vække, 

Og  at  række 

Svage  Sjæle  Tillids  Stav. 


Hendes  Tunge 

Glad  skal  sjunge 

Højt  om   Heltesind  i  Nord; 

Hendes  Tale 

Skal  husvale, 

Bære  frem  Vorherres  Ord. 


Hun  skal  læge, 

Hun  skal  kvæge, 

Eje  Glædens  klare  Røst, 

Altid  rede 

Til  at  bede, 

Bringe  Aandens  milde  Trøst. 


Danske  Kvinde, 

Derfor  minde 

Skal   mit  Ord  Dig  om  Din  Magt; 

Stærk  i  Nøden, 

Stærk  i  Døden, 

Skjærmes  den  af  Englemagt. 


Lær  den  kjende, 

Herren  sende 

Dig  den  med  sin  Sejr  og  Fred; 

Hjertets  stille, 

Stærke,  milde, 

Evig  unge  Kjærlighed. 

STÆRENS  KOMME 

Du  sorte  Stær,  der  fløjter  ved  min  Rude, 
Du  lille  Fugl, 
Vil  Du  mod  Vintrens  Storm   og  strænge  Kulde 
Ej  søge  Skjul. 

Du  vilde  høre  Lærkens  Jubelsange 
I  Morgengry, 

Derfor  Du  svang  Dig  over  Havet 
Saa  let  mod  Sky. 

Fra  Sydens  fjerne,  solbelyste  Lande 
Kom  Du  jo  hid, 

At  hilse  glad  de  spæde,  grønne  Blade 
I  Vaarens  Tid. 

Du  vented'  vist  i  Danmarks  skjønne  Have 

Violens  Duft 

Og  Skovens  første  hvide  Anemone 

I  Foraarsluft. 

Dog  Sneen  dækker  med  sit  hvide  Tæppe 
Nu  Mark  og  Vang, 
Du  hører  her  i  Vint'rens  kolde  Dage 
Ej  Lærkens  Sang. 

Naturen  hylder  sig  saa  tavs  og  øde 
I  Vinterdragt, 

Og  Isen  binder  Vandets  klare  Strømme 
Med  vældig  Magt. 

Flyv,  sorte  Stær,  fra  Nordens  kolde  Strande 
Til  Sydens  Hjem, 

Der  blomstrer  skjønt  ved  Solens  varme  Straaler 
Nu  Rosen  frem. 

Der  dufter  sødt  Orangens  hvide  Blomster 
Med  gylden  Frugt, 

Der  Kaktus  og  Granaters  røde  Farver 
Nu  glimre  smukt. 

Vel  fløj  jeg  gjerne  i  Orangeskoven 
En  Aftenstund 

Og  kyssed'  under  Piniens  høje  Krone 
Min  Roses  Mund. 

Tidt  mindes  jeg  vel  Sydens  varme  Lande 
Og  længes  did, 

Da  sørger  jeg,  at  her  er  trist  og  øde 
Ved  Vintertid. 

Dog  var  det  Herrens  Røst,  der  mægtigt  kaldte 
Dybt  i  mit  Bryst, 

Der  bød  mig  drage  bort  til  Nordens  Lande, 
Til  Vaarens  Lyst. 

Og  det  var  Herren,  der  gav  Vingen  Styrke 
Paa  Flugten  hid, 

Der  skjærmed  trygt  mit  Liv  mod  alle  Farer 
I  Vintertid. 

Thi  al  Naturens  Kræfter  evigt  hvile 
I  Herrens  Haand, 

Og  engang  vække  vil  til  Livets  Glæde 
Hans  Faderaand. 

Derfor  jeg  bier  her  paa  blide  Dage 
Med  Haab  og  Tro, 

Derfor  jeg  fløjter  midt  i  Vint'rens  Storme 
Saa  glad  og  fro. 

Derfor  jeg  bringer  Dig  med  liflig  Stemme 
Fra  oven  Bud: 

»Fryd  Dig,  thi  Vaarens  lyse  Morgen  kommer 
Nu  snart  fra  Gud.« 

FORUDEN  GUD 

Foruden  Gud  er  Livets  Vej  en  Bane, 
Der  fører  os  mod  Mørkets  Rige  frem, 
Af  rastløs  Higen  eller  gammel  Vane 
Vi  ledes  ubevidst  til  Dødens  Hjem. 

Tro  ej,  at  kun  Forbryderen,  som  falder 
Ved  Rædselsdaad  for  Lovens  Strenghed  brat, 
At  ikkun  den,  som  Verden  Nidding  kalder, 
Fortabt  gaar  nedad  mod  en  evig  Nat.   . 

Tro  ej,  at  Viddets,  Kløgtens  Lys  kan  skinne 
Med  evig  Klarhed,  og  at  Ærens  Baand 
Ved  Villiens  Kraft  i  Sandhed  os  kan  binde, 
Og  Pligten  styre  os  med  sikker  Haand. 

Thi  hvad  er  Villiens  Attraa  her  i  Livet, 
Og  hvad  er  Pligtens  Stemme  uden  Gud? 
Den  er  et  Vindens  svage  Pust  i  Sivet, 
Og  om  ej  falsk,  kun  et  afmægtigt  Bud. 

Og  hvad  er  Æren  uden  Gud  i  Livet, 
Er  det  ej  Vilkaars  svage  Grænseskjel, 
En  Lov  af  Verdens  Daarer  ofte  givet, 
Naar  deres  Gjerning  kronedes  med  Held. 

Foruden  Gud  vi  vandre  kun  iblinde 
Selv  midt  i  Verdenslysets  Straalehav, 
Og  Lykkens  Liv  og  Ærens  Glans  maa  svinde, 
Naar  vi  engang  staa  ved  den  aabne  Grav. 

Foruden  Gud  paa  Livets  Vej  vi  skride 
Med  Ære  og  med  Hæder  langsomt  ned, 
Umærkeligt  og  redningsløst  vi  glide 
Til  Dødens  Rige,  og  kun  Gud  det  veed. 

MED  GUD 

Med  Gud  er  altid  Livets  Vej  en  Bane, 
Der  fører  os  mod  Lysets  Rige  frem, 
Saa  medens  her  vi  Himlens  Glæde  ane, 
Vi  vandre  til  et  saligt  Fredens  Hjem. 

Med  Gud  er  Pligten  som  en  kjærlig  Stemme, 
Et  Almagts  Ord,  der  lyder  i  vort  Bryst, 
Et  Naadens  Bud,  som  aldrig  helt  vi  glemme, 
Og  som  vi  følge  trygt  af  Hjertets  Lyst. 

Med  Gud  er  Glæden  her  lig  Morgenrøden, 
Der  lysned  over  Jord,  da  Herren  kom 
Som  Menneskenes  Søn  og  gik  i  Døden, 
At  frelse  os  fra  Syndens  Straffedom. 

Med  Gud  er  al  vor  Gjerning  kun  af  Naade 
Ved  Herrens  Kraft,  der  i  de  Svage  boer, 
Og  al  vor  Villie  Hans,  som  ene  raade 
Kan  over  Alt,  hvad  aander  her  paa  Jord. 

Og  selv  det  mindste  Blad  paa  Æreskransen, 
Det  er  jo  Hans,  der  Tornekronen  bar, 
Og  Viddets  Lys  er  kun  et  Skin  af  Glansen 
Fra  Ham,  hvis  Sandheds  Aand   er  evig  klar. 

Med  Gud  vi  vandre  aldrig  helt  iblinde 
Igjennem  Verdens  mørke  Skyggedal, 
Thi  Hjertet  véd,  det  Lys  kan  aldrig  svinde, 
Der  vinker  os  fra  Himlens  Straalesal. 

Med  Gud  paa  Livets  Vej  vi  altid  stige 
Opad  og  fremad  til  en  evig  Fred, 
Umærkeligt  og  frelste  til  hans  Rige 
Vi  bæres  af  hans  Faderkjærlighed. 

MENNESKESTEMME 

MENNESKESTEMME, 
Alt  maa  jeg  glemme, 
Naar  Dine  Sange  de  lyde  paa  Jord, 
Naar  Du  paa  Vinger 
Opad  Dig  svinger, 
Bærer  mod  Himlen  det  rythmede  Ord. 

Naar  Du  Dig  hæver, 

Længselen  bæver, 

Iler  mod  Haabets  den  vinkende  Kyst, 

Kalder  tilbage 

Hensvundne  Dage, 

Fulde  af  Lykke  og  Vemod  og  Lyst. 

Smerte  og  Kummer 

Vugges  i  Slummer, 

Hører  jeg  Sangens  den  liflige  Røst, 

Følelsens  Kilde 

Risler  saa  stille, 

Vækker  en  kvidrende  Fugl  i  mit  Bryst. 

Yndige  Drømme 

Ned  til  mig  strømme, 

Spejle  sig  klart  i  mit  evige  Selv, 

Tonerne  milde 

Standse  den  vilde, 

Mægtige,  brusende  Lidenskabs  Elv. 

Løfte  mit  Øje 

Op  mod  det  Høje, 

Ud  over  Tidernes  gyngende  Strand, 

Aabne  mit  Øre, 

At  jeg  kan  høre 

Aandernes  Kor  fra  det  himmelske  Land, 

Menneskestemme, 

Lad  mig  blot  glemme 

Tonen,  der  løfted  min  Sjæl  over  Jord. 

At  den  kan  stige 

Op  til  Guds  Rige, 

Altid  med  Sangens  det  vingende  Ord. 

LIREMANDENS  SANG 

Jeg  er  en  fattig  Liremand 
Og  spiller  nu  saa  godt,  jeg  kan, 
Jeg  vandrer  om  fra  By  til  By 
Og  beder  kun  om  Mad  og  Ly. 
Trallera,  Trallera,  ak  ja,  ak  ja, 
Jeg  er  en  fattig  Liremand. 

Engang  var  jeg  en  lystig  Svend, 
Nu  ingen  kjender  mig  igjen, 
Da  lød  min  Vise  god  og  kjæk, 
Men  nu  er  Stemmen  næsten  væk. 
Ak  ja,  ak  ja,  Trallera,  Trallera, 
Engang  var  jeg  en  lystig  Svend. 

Jeg  havde  mig  en  Hjærtenskjær, 
Hun  var  saa  god,  saa  fin  og  skjær. 
Nu  ligger  hun  i  sorten  Muld, 
Og  jeg,  jeg  er  af  Sorrig  fuld. 
Ak  ja,  ak  ja,  Trallera,  Trallera, 
Jeg  havde  mig  en  Hjærtenskjær. 

Med  Barn  og  Kone  nu  jeg  gaar, 
Saa  træt  omkring,  og  naar  jeg  faar 
En  lille  Skilling  blot  til  Mad, 
Saa  synger  jeg  en  Vise  glad. 
Trallera,  Trallera,  ak  ja,  ak  ja, 
Jeg  er  en  fattig  Liremand. 

JEG  ELSKER  SOLEN 

Jeg  elsker  Solen,  naar  den  mægtigt  stiger 
I  Østen  op  med  Morgenrødens  Skjær, 
Naar  for  dens  Glans  den  lette  Taage  viger, 
Og  Himlens  Fugle  kvidre  fjærnt  og  nær. 

Jeg  elsker  Solen,  naar  den  venligt  titter 
Til  Jorden  ned  saa  bævende  og  bly, 
Og  naar,  mens  Tordnen  ruller,  Lynet  knitrer, 
Den  kæmper  trofast  bag  ved  Mørkets  Sky. 

Jeg  elsker  Solen,  naar  dens  Straaler  glimre 
Paa  Rimens  regnbuefarvede  Krystal, 
Og  naar  de  spillende  og  flygtigt  flimre, 
Hvor  Isen  bygger  stolt  sin  Vinterhal. 

Jeg  elsker  Solen,  naar  dens  Øje  hviler 
Paa  hviden  Sne,  der  dækker  Jordens  Muld, 
Naar  ind  ad  lille,  frosne  Rude  smiler 
Dens  ømme  Straaler  trøstende  og  huld. 

Jeg  elsker  Solen,  naar  den  sejrrigt  tryller 
I  Vaaren  frem  Naturens  bundne  Liv, 
Naar  Stæren  fløjter,  Lærkens  Jubel  hylder 
Den  Gud,  som  talte  Almagts  stærke  Bliv. 

Jeg  elsker  Solen,  naar  den  dæmpet  falder 
Paa  Anemonens  fine,  hvide  Blad, 
Og  naar  af  Vinterdvale  op  den  kalder 
Hvert  lille  Frø,  hver  Spire  ung  og  glad. 

Jeg  elsker  Solen,  naar  dens  Luer  møde 
I  Elskovskys  Skjærsommernattens  Stund, 
Naar  modnes  Bærrene,  de  saftig  røde, 
Og  Skoven  vinker  svalt  til  Middagsblund. 

Jeg  elsker  Solen,  naar  paa  Træers  Toppe 
Den  kaster  Høstens  broget  gyldne  Glans, 
Og  naar  paa  lette  Bølge  muntert  hoppe 
De  tusind  Lysglimt  som  en  Stjernedans. 

Jeg  elsker  Solen,  Livets  klare  Stjerne, 
Naar  langsomt  bag  den  purpurrøde  Sky 
Den  daler  ned  og  lover  fra  det  Fjærne: 
En  nyfødt  Dag  skal  atter  for  mig  gry. 

BØN 

Tag  fra  mig,  Herre,  hver  en  Vrede 
Og  hvert  et  koldt  og  bittert  Ord, 
Lær  Du  mig,  Herre,  ret  at  bede 
Og  føle,  Du  i  Hjertet  boer. 

Tag  fra  mig  hver  en  syndig  Tanke 
Og  bøj  min  Sjæl  i  Ydmyghed, 
Lad  mig  paa  Dine  Veje  vanke 
Og  giv  mit  Hjerte  blot  Din  Fred. 

Tag  fra  mig,  Herre,  alt  mit  Eget 
Og  al  mit  Hovmods  falske  Skin, 
Naar  al  min  Kraft  er  først  bortveget, 
Da  bøjer  Du  det  haarde  Sind. 

Naar  først  jeg  føler  dybt  i  Støvet, 
Jeg  knæle  maa  ved  Jesu  Fod 
Og  sukke  inderlig  bedrøvet: 
Ak  Herre!  vær  mig  Synder  god. 

Naar  først  jeg  føler,  al  min  Viden 
Den  grunder  ej  Din  Visdom  ud, 
Jeg  er  et  Barn,  kun  svagt  og  liden, 
Da  kommer  Du,  o  Herre  Gud. 

Da  kommer  Du  med  Fred  og  Naade 
Og  med  Din  stærke  Helligaand, 
Da  fører  Du  fra  Syndens  Vaade 
Og  rækker  mig  Din  Faderhaand. 

Da  lærer  Du  mig  Troens  Glæde 
Og  Bønnens  underfulde  Magt, 
Saa  jeg  med  Lov  og  Pris  er  rede 
Med  Tak  for  Alt,  hvad  Du  har  bragt. 

Kom,  Gud,  da  til  mit  lunkne  Hjerte, 
Vær  med  Din  Naade  altid  nær, 
Vær  Du  hos  mig  i  Fryd  og  Smerte, 
Min  Herre  Jesus,  Frelser  kjær. 

Vær  hos  mig  med  Din  Kraft  og  Styrke, 
Med  Liv  og  Lys,  Du  Helligaand, 
Lad  aldrig  Tvivl  min  Tro  formørke, 
Og  briste  Kjærlighedens  Baand. 

Lad  Du  Din  Røst  i  Hjertet  klinge 
Og  bringe  mig  fra  oven  Bud, 
Løft  Du  min  Sjæl  paa  Aandens  Vinge 
Og  bær  den  engang  hjem  til  Gud. 

TIL  MIT  BARN 

Mit  Barn,  mit  Barn,  hvor  blev  jeg  rig 
Og  uden  Sorg  og  Savn, 
Da  første  Gang  jeg  trykked  Dig 
Saa  henrykt  i  min  Favn. 

Nu  Taaren  paa  Din  lille  Kind 
Gjør  mig  saa  mild  og  blød. 
Og  sér  jeg  i  Dit  Øje  ind 
Og  kysser  Munden  rød, 

Da  bliver  jeg  saa  glad  i  Sind 
Og  hver  Bekymring  let, 
Som  naar  for  Solens  klare  Skin 
Forsvinder  Skyen  tæt. 

Og  lægger  jeg  mig  ned  til  Blund, 
Mig  synes  Natten  lang, 
Indtil  i  Morg'nens  lyse  Stund 
Jeg  hører  Din  Stemmes  Klang. 

Mit  Barn,  mit  Barn,  jeg  elsker  Dig, 
Du  er  mit  Hjertes  Skat, 
Gud  gjøre  Dig  paa  Glæde  rig 
Og  skjærme  Dig  i  Nat. 

BØN 

Tær  mig  at  elske  Dig,  Du  Frelser  milde, 
I    i  Du  Styrkens  Rod,  Du  Livets  rige  Kilde, 
Du  Kjærlighedens  Flamme  i  mig  tænde, 
Lad  den  saa  mægtig  i  mit  Hjerte  brænde, 
At  den  hver  selvisk  Idræt  maa  fortære, 
At  den  mig  Troens  rette  Vej  maa  lære, 
Bred  over  hver  en  Sorg  dens  rene  Lue, 
At  jeg  et  evigt,  saligt  Haab  maa  skue, 
Lær  mig  at  elske  Dig,  min  Frelser  milde, 
Du  Glædens  Rod,  Du  Naadens  rige  Kilde. 

Lær  mig,  o  Jesu  Christ,  Du  Herre  blide, 
Lær  mig  for  Lys,  for  Liv  og  Sejr  at  stride, 
Lær  mig  at  kæmpe  mod  de  mange  Tanker, 
Der  altid  slynge  deres  vilde  Ranker 
Om  Livets,  Troens  Planter  i  mit  Hjerte, 
Lær  mig  at  blive  tro  i  Fryd  og  Smerte, 
Væk  mig,  o  Herre,  af  den  dorske  Dvale, 
Hvori  mig  dysser  Verdens  søde  Tale, 
Væk  mig  til  Kamp,  Du  Christus,  Herre  blide, 
Og  giv  mig  Kraft  den  gode  Strid  at  stride! 

Lær  mig  at  bede,  Herre  i  det  Høje, 
For  Dig  med  ydmygt  Sind  mit  Knæ  at  bøje, 
Giv  Du  mit  Hjerte  Kraft,  det  maa  sig  svinge 
Med  Tro  og  Haab  paa  Bønnens  stærke  Vinge 
Op  over  hver  en  Mur,  der  vil  mig  skille, 
Mig  fjerne  vil  fra  Dig,  Du  Herre  milde! 
Lær  mig  at  nævne  ret  Dit  Frelsernavn, 
At  jeg  kan  bæres  i  Din  Faderfavn, 
At  jeg  kan  lytte  til  Din  Guddomstale 
Og  i  Din  Naadeglans  min  Sjæl  husvale! 

Lær  mig  at  elske  Dig,  lær  mig  at  stride, 
Lær  mig  at  bede,  Herre  Jesu  blide! 

LEONARDOdaVINCI 

EFTER  ET  SAGN 

I 

Hos  sin  gamle  Mester  knæler 
Leonardo,  Øjet  dvæler 
Ved  de  elsk'te  Træk  med  Smerte, 
Sorgbetynget  er  hans  Hjerte. 

Snart  skal  han  ej  mere  skue 
Dette  Øjes  milde  Lue, 
Og  paa  Jorden  skal  de  kjære 
Læber  evig  stumme  være. 

Denne  Aand,  hvis  Mesterstyrke 
Lærte  Kunsten  ham  at  dyrke, 
Der  gav  Flugt  de  svage  Vinger, 
Snart  mod  Himlen  hjem  sig  svinger. 

Derfor,  medens  Haabet  svinder, 
Leonardos  Taare  rinder; 
Derfor  Hjertet  ensomt  klager: 
»Blot  et  Ord,  før  bort  Du  drager.« 

Leonardo  da  Vinci's  berømte  Kalkmaleri:  »Den  hellige  Nadvere«,  findes 
endnu  ved  Majland  i  Klostret  Stc.  Maria  della  Gratias  Refectorium,  men 
kun  enkelte  Spor  af  dets  første  Skjønhed  ere  tilbage,  idet  Kalken  er  faldet 
af  paa  flere  Steder  og  det  desuden  er  ødelagt  ved  daarlige  Restaurationer. 
Der  skal  ikke  existere  en  eneste  god  Kopi. 

Og  den  Gamle  aabner  Øjet, 
Ser  sin  Yndling  dybt  nedbøjet, 
Paa  hans  Hoved  Haanden  hviler, 
Endnu  een  Gang  Øjet  smiler. 

Endnu  een  Gang  Ordet  bryder 
Fra  de  blege  Læber,  lyder: 
»Leonardo,  bøj  Dit  Øre, 
»Mit  Farvel  Du  skal  nu  høre. 

»Du  er  rig,  i  Kunstens  Have 
»Blev  Dig  bragt  en  sjælden  Gave, 
»Vogt  kun  Hjertets  rene  Lue, 
»Lær  Dit  vilde  Sind  at  kue. 

»Vid,  at  Kunstens  sande  Glæder 
»Og  dens  evig  unge  Hæder 
»Vindes  kun  i  Lysets  Rige, 
»Der,  hvor  Mørkets  Magter  vige. 

»Hvis  Du  Ærens  Veje  svigter, 
»Hvis  Du  krænker  Kunstens  Pligter, 
»Da  paa  Livets  vilde  Bølger 
»Hævnen  grusomt  Dig  forfølger. 

»Dog  kan  Du  af  Hjertet  bede, 
».Da  er  jeg  med  Hjælpen  rede, 
»Naar  engang  sig  Farer  nærme, 
»Da  min  Aand  skal  Dig  beskjærme. 

»Bliv  blot  tro  i  Fryd  og  Smerte, 
»Da  jeg  signe  vil  Dit  Hjerte, 
»Da  jeg  hisset  vil  Dig  møde 
»I  en  salig  Morgenrøde.« 

Saa  hans  sidste  Ord  de  løde, 
Og  den  gamle  Mester  døde; 
Men  i  mange  mørke  Dage 
Lyder  Leonardos  Klage. 


II 

Der,  hvor  tavse  Munke  bygge 
I  Plataners  svale  Skygge, 
Langt  fra  Verdens  Larm  den  vilde, 
Sidder  Leonardo  stille. 

Majlands  rige  Fyrste  byder, 
Og  hans  Herskervillie  lyder: 
»Kunsten  skal  i  Klostret  bygge, 
»Billeder  dets  Mure  smykke. 

»Den,  der  skjønnest  frem  kan  trylle 
»Kunsten  i  sin  hele  Fylde, 
»Den  jeg  krone  vil  med  Hæder, 
»Skjænke  Guldets  rige  Glæder. 

»Med  Italiens  varme  Sommer 
»Atter  jeg  til  Klostret  kommer, 
»Da  skal  Kunsten  Majlands  Ære 
»Over  fjerne  Lande  bære.« 

Leonardos  Hjerte  bæver, 
Ærens  Krans  for  Blikket  svæver, 
Hos  hans  Mester  Tanken  dvæler, 
Og  ved  Altrets  Fod  han  knæler. 

Da  sig  Billeder  saa  hulde 
For  hans  indre  Syn  oprulle, 
Taarerne  hans  Øje  væde, 
Og  han  føler  hellig  Glæde. 

Under  Hallens  skjønne  Buer 
Leonardo  Herren  skuer, 
Sorgen  dybt  i  Øjet  taler, 
Medens  mildt  det  dog  husvaler. 

Guddomsglansens  Straaler  milde, 
Kjærlighedens  dybe  Kilde 
Strømme  fra  hans  Frelserøje, 
Ydmygt  maa  sig  Sjælen   bøje. 

Og  de  Tolv  i  Aftensvale 
Lytte  til  hans  dybe  Tale, 
Medens  Herren  kjærligt  smiler, 
Ved  hans  Bryst  Johannes  hviler. 

Petrus,  fast  paa  Kirkens  Klippe, 
Skjøndt  hans  Tro  en  Stund  vil  glippe; 
Han,  som  solgte  falsk  sin  Mester, 
Judas,  er  blandt  Naadens  Gjæster. 

Herrens  Haand  nu  Brødet  bryder, 
Fra  Hans  Mund  Gudsordet  lyder: 
»Af  mit  Legem  alle  æder, 
»Griber  Salighedens  Glæder.« 

Og  hans  Frelserstemme  beder: 
»Blodet  mit,  udgydt  for  Eder, 
»Drikker  Alle,  jeg  forkynder, 
»At  forladt  er  Eders  Synder.« 

Herren  taler,  Aftnens  røde, 
Tusindskjønne  Farver  gløde, 
Og  i  Sydens  Straaleluer 
Henrykt  Leonardo  skuer. 

Salig  Lyst  hans  Tanke  hæver, 
Hellig  Fryd  ham  gjennembæver, 
Og  paa  Troens  stærke  Vinger 
Haabet  sig  mod  Himlen  svinger. 

III 
Medens  Tiden  lynsnar  iler, 
Leonardos  Haand  ej  hviler, 
Under  Klosterhallens  Buer 
Snart  et  herligt  Værk  man  skuer. 

Penslen  uden  Strid  og  Møje 
Maa  i  Tankens  Flugt  sig  føje 
Og  for  Øjet  klart  fremtrylle 
Aandens  Syn  i  mægtig  Fylde. 

Se,  Apostlene  man  skuer 
Mellem  Søjlers  lette  Buer, 
Hele  Skaren  Blikket  favner, 
Kun  Forræderen  man  savner. 

Leonardos  Hjerte  bæver, 
Sig  i  Bøn  til  Himlen  hæver: 
-Lad  mig  Herrens  Blik  bevare 
»Og  for  Verden  aabenbare!« 

Da  afbrydes  brat  hans  Tanker, 
Det  paa  Døren  sagte  banker, 
Klostrets  Prior  ind  nu  skrider, 
Spejder  rundt  til  alle  Sider. 

Og  da  Billedet  sig  viser, 
Leonardos  Kunst  han  priser, 
Priser  højt  hans  store  Dyder, 
Smigerord  fra  Læben  lyder. 

Alt  mens  Munden  venlig  smiler, 
Falskhed  dog  i  Øjet  hviler, 
Og  den  Avind  slet  sig  dølger, 
Som  den  unge  Kunstner  følger. 

Thi  hans  Spot,  hans  Sind  det  stolte, 
Mange  Kampe  ham  forvoldte, 
Mange  Fjender  ham  forfulgte, 
Slet  Priorens  Had  sig  dulgte. 

8 

Leonardos  Kinder  gløde: 
»Falske  Munk,  det  skal  Du  bøde, 
»Ej  til  Smigerord  jeg  lytter, 
»Klostrets  Mur  Dig  ej  beskytter.« 

Fuld  af  Harme  saa  han  taler, 
Og  hans  Haand  nu  dristig  maler 
Judas  med  Priorens  Øje, 
Hvert  et  Træk  man  kjender  nøje, 

Kjender  Falskheds  Smil  om  Munden, 
Fjenden  skjult  paa  Hjertebunden; 
Kirkens  Tjener  en  Forræder! 
Hævnen  Leonardo  glæder. 

Dog  lig  dunkle  Taagedrømme 
Bort  de  skjønne  Syner  strømme, 
Leonardo  mer'  ej  binder 
I  sin  Sjæl  de  hulde  Minder. 

Slukt  er  Lysets  klare  Luer, 
Herrens  Aasyn  ej  han  skuer, 
Tvivlens  Slør  hans  Øje  dækker, 
Intet  mer  hans  Hjerte  vækker. 

Tiden  iler,  Fyrsten  haster, 
I  Fortvivlelse  han  kaster 
Sig  til  Jord  med  bitter  Klage: 
»Herre,  Mester,  vend  tilbage!« 

Fjenderne  til  Fyrsten  sige: 
»Leonardo  vil  Dig  svige, 
»Du  hans  stolte  Sind  maa  tvinge, 
»Lad  ham  fluks  til  Fængslet  bringe.« 

Der  i  Nætter,  tavse,  lange, 
Lyder  nu  hans  Klagesange, 
Forst  naar  Morgenbønnen  klinger, 
Til  hans  Arbejd'  man  ham  bringer. 

Tavs  han  paa  sit  Billed'  skuer, 
Hvor  er  Aftensolens  Luer, 
Herren,  der  ved  Nadverbordet 
Brødet  brød  og  talte  Ordet. 

Han  kan  ej  blandt  Naadens  Gjæster 
Male  nu  sin  Herre,  Mester, 
Aldrig  male  Guddomsglansen, 
Evig  tabt  er  Hæderskransen. 

Nej!  han  kan  ej   Haanden  røre, 
Ikke  længer  Penslen  føre, 
Vanvid  truer,  Tanken  svinder, 
Da  den  sidste  Dag  oprinder. 

IV 
Solen  kommer,  op  den  stiger 
Hist  i  Østens  fjerne  Riger, 
Kaster  sine  Straaler  milde 
Her  paa  Klostrets  Mure  stille. 

Ind  i  Klostergaardens  Gange, 
Hvor  der  lyder  Fuglesange, 
Mellem  høje,  hvalte  Buer 
Morgensolen  herligt  luer. 

Der,  hvor  Vedbend  Muren  dækker, 
Langs  med  skjønne  Søjlerækker, 
Ind  ad  Klostervindvets  Gitter 
Til  en  ensom  Munk  den  titter. 

Og  sin  hele  Glans  den  gyder 
Der,  hvor  Orglets  Stemme  lyder, 
Kirkens  Hvælving  den  forgylder, 
Herrens  Hus  med  Klarhed  fylder. 

Og  dens  varme  Straale  falder, 
Hvor  til  Maaltid  daglig  kalder 
Klosterklokken  trende  Gange, 
Hvor  der  lyder  fromme  Sange. 

Dog,  hvor  sælsomt,  hvilket  Skue 
Hilser  nu  dens  klare  Lue, 
Fuld  af  Undren  Blikket  fæster 
Sig  paa  Klostrets  rige  Gjæster. 

Harnisk  glimre,  Fjedre  vaje, 
Sig  for  Majlands  Hertug  neje, 
Ordenskjæder  og  Ornater 
Smykke  talløse  Prælater. 

Der,  hvor  løde  Munkebønner, 
Ses  nu  Landets  stolte  Sønner 
Staa  forventningsfulde  Alle, 
Hertug  Ludvig  lod  dem  kalde. 

Mangen  Yngling  stille  smiler, 
Medens  Gravens  Tavshed  hviler 
Over  mange  skjulte  Tanker, 
Mangt  et  Hjerte  hastigt  banker. 

Leonardos  store  Billed 
Er  til  Skue  her  fremstillet, 
Blot  et  Vink,  naar  Fyrsten  kalder, 
Da  det  tætte  Slør  bortfalder. 

Leonardos  Hjerte  bæver, 
Ej  fra  Jord  sit  Blik  han  hæver, 
Dødens  Klokke  synes  kime 
For  hans  Sjæl  i  denne  Time. 

Nu  paa  Livets  vilde  Bølger 
Grusomt  Straffen  ham  forfølger, 
Kunsten  vil  sin  Ære  hævne, 
Ham  for  Dommerstolen  stævne. 

Da  med  ét  sig  mægtig  hæver 
Som  én  Røst,  og  Luften  bæver, 
Lig  en  Strøm  fra  Læben  bryder, 
Hallens  Hvælving  højt  genlyder. 

Glæden  helt  hvert  Hjerte  fylder, 
Hver  en  Sjæl  nu  Kunsten  hylder, 
Mangt  et  Knæ  maa  dybt  sig  bøje, 
Taarer  væde  mangt  et  Øje. 

»Herre  Jesus,  vi  er  rede 
»Til  med  ydmygt  Sind  at  bede, 
»Milde  Frelser,  store  Mester, 
»Tag  os  med  til  Naadegæster, 

»Ha!  Priorens  falske  Øje, 
»Hvert  et  Træk  man  kjender  nøje, 
»Mesterlig  er  den  Forræder, 
»Ret  en  Ulv  i  Faareklæder.« 

Aldrig  før  sligt  Værk  blev  fundet, 
Nu  er  Hæderskransen  vundet, 
Nu  kan  Kunsten  Majlands  Ære 
Over  fjerne  Lande  bære. 

Leonardo  opad  skuer, 
Paa  hans  Billed  Solen  luer, 
Og  de  lette  Buer  gløde 
I  den  skjønne  Morgenrøde. 

Hvilket  Under,  Herren  smiler, 
Ved  hans  Bryst  Johannes  hviler, 
Sorgen  dybt  i  Øjet  taler, 
Medens  mildt  det  dog  husvaler. 

Guddomsglansens  Straaler  milde, 
Kjærlighedens  dybe  Kilde, 
Strømme  fra  hans  Frelserøje, 
Ydmygt  maa  sig  Sjælen  bøje. 

Leonardos  Kinder  blegne, 
Dybt  i  Støvet  maa  han  segne. 
»Da  sig  mægtig  Faren  nærmed, 
»Gamle  Mester,  Du  mig  skærmed!« 

V 

Leonardo  stille  hviler, 
Aftenstjernen  venligt  smiler, 
Medens  Maanens  Sølverstrømme 
Vugge  ham  i  tusind  Drømme. 

Hæderskransen  for  ham  svæver, 
Dog,  hver  Gang  han  Haanden  hæver, 
Synes  langsomt  den  at  svinde, 
Og  han  griber  som  i  Blinde. 

Henrykt  paa  hans  Billed  hviler 
Alles  Øjne,  Fyrsten  smiler, 
Dog  han  selv  blandt  Naadens  Gjæster 
Finder  ej  sin  Herre,  Mester. 

Glædesraab  nu  Luften  fylder, 
Hver  en  Stemme  Kunsten  hylder, 
Da  i  Fængslet  hører  atter 
Han  Priorens  fæle  Latter. 

Saa  ham  Drømmesyn  forfølger, 
Til  sig  lægge  Sjælens  Bølger, 
Atter  Leonardo  hviler 
Stille,  medens  Natten  iler. 

Da  paa  én  Gang  Fryd  og  Smerte 
Fylder  helt  hans  bange  Hjerte, 
Frygt  og  Haab  ham  gjennembæver, 
Og  sit  Øjelaag  han  hæver. 

Se,  med  Lokker  sølverhvide 
Staar  hans  Lærer  ved  hans  Side, 
Fra  hans  Øjne  klare,  blide 
Langsomt  Taarerne  nedglide. 

Alvorsfuld  den  gamle  Mester 
Paa  sin  Yndling  Blikket  fæster, 
Atter  lyder  nu  den  Stemme, 
Som  han  aldrig  kunde  glemme. 

»Leonardo,  bøj  Dit  Øre, 
»Sandhedsrøsten  skal  Du  høre, 
»Kunsten  vil  sin  Ære  hævne, 
»Dig  for  Dommerstolen  stævne. 

»Da  Dig  Majlands  Hertug  trued, 
»Da  for  Spot  og  Skam  Du  grued, 
»Da  sig  Livets  Farer  nærmed, 
»Trofast  Dig  min  Aand  beskjærmed. 

»Dog  den  Synd,  som   Hjertet  skiller, 
»Der  Din  Sjæl  fra  Gud  forvilder, 
»Er  et  Frø,  der  ej  kan  bære 
»Frugter  til  vor  Herres  Ære. 

»Vid,  at  Kunstens  sande  Glæder 
»Og  dens  evig  unge  Hæder 
»Vindes  kun  i  Lysets  Rige, 
»Der,  hvor  Mørkets  Magter  vige. 

»Kun  i  Hjertet,  som  forsager, 
»Herren  med  sin  Naade  drager, 
»Kun  den  rene  Sjæl  skal  skue 
»Ham  i  Solens  klare  Lue. 

»Hjertet  maa  sig  ydmygt  bøje 
»For  at  se  hans  Frelserøje, 
»Herren  maa  alene  raade, 
»Sejer  giver  kun  hans  Naade. 

»Der,  hvor  Hovmods  Stemme  lyder, 
»Der,  hvor  Hævnen  Hjertet  fryder, 
»Synd  kun  Sjælens  Spejl  fordunkler, 
»Guddomsglansen  aldrig  funkler. 

»Alle  stolte  Taagedrømme 
»Synke  dybt  i  Glemslens  Strømme, 
»Alt  maa  visne,  Alt  maa  svinde, 
»Hvad  ved  egen  Kraft  vi  vinde. 

»Kun  hvert  Væld  af  Troens  Kilde 
»Spejler  Haabets  Lys  det  milde, 
»Kun  hvad  Herren  gav  vort  Hjerte, 
»Evigt  staar  i  Fryd  og  Smerte. 

»Dog  Du  følte  Hævnens  Glæder, 
»Derfor  svinde  skal  Din  Hæder, 
»Hovmod  helt  Dit  Hjerte  fyldte, 
»Derfor  Straffen  det  forskyldte. 

»Ej  paa  Herrens  Kraft  Du  bied, 
»Ej  til  ham  Din  Kunst  Du  vied, 
»Eget  Maal  Du  stolt  forfulgte, 
»Derfor  Herrens  Blik  sig  dulgte. 

»Derfor  man  i  Solens  Lue 
»Kun  en  Stund  skal  Jesus  skue, 
»Derfor  blegner  Guddomsglansen, 
»Derfor  falmer  Hæderskransen. 

»Aldrig  noget  Værk  skal  bære 
»Over  Land  Dit  Billeds  Ære, 
»Aldrig  nogen  Haand  skal  trylle 
»Frem  dets  hele  Skjønheds  Fylde. 

»Kun  et  Minde,  kun  en  Skygge 
»Her  skal  Klostrets  Mure  smykke, 
»Kun  et  Sagn  til  fjærne  Dage 
»Om  dets  Skjønhed  bli'er  tilbage.« 

Saa  den  Gamles  Ord  de  løde. 
Op  randt  Solens  Morgenrøde, 
Dog  i  Lysets  klare  Strømme 
Svandt  ej  Sjælens  bange  Drømme. 

Medens  Sol  i  Øst  opstiger, 
Glæden  blegner,  Haabet  viger, 
Og  i  mange  mørke  Dage 
Lyder  Leonardos  Klage. 

KLOSTRET  OG  TROLDEN 

EFTER  ET  SAGN 

Ideres  stille  Kloster  ved  Suseaaens  Bred 
Der  sad  i  fordums  Tider  de  Munke  med  Guds  Fred, 
De  syslede  saa  flittigt,  og  deres  Fromheds  Ry 
Det  bares  tidt  saa  vide  udover  Land  og  By. 

I  mangen  Borg  og  Hytte  de  bragte  Aandens  Trøst, 
At  bede  og  at  takke  var  deres  Hjertens  Lyst, 
Alt  slet  og  syndigt  Væsen  var  dem  en  Skræk  og  Gru, 
Og  kun  til  Herrens  Naade  stod  deres  Lid  og  Hu. 

Det  vidste  godt  den  lede,  den  gamle,  onde  Trold, 
Og  mod  de  fromme  Munke  han  pønsede  paa  Vold, 
Han  kjendte  kun  det  Onde  og  Syndens  Magt  og  Svig, 
Paa  slemme  Raad  og  Rænker  var  Trolden  altid  rig. 

Han  tænkte,  jeg  faar  aldrig  hverken  Rist  eller  Ro, 
Før  helt  jeg  lægger  øde  de  kristne  Brødres  Bo, 
Før  aldrig  mer  jeg  hører  de  klare  Klokkers  Røst, 
I  Grus  dem  at  nedsænke  dertil  staar  kun  min  Lyst. 

Saa  steg  han  op  af  Havet,  den  Trold  saa  ful  og  led, 
En  Sæk  med  Sand  han  løfted'  op  paa  sin  Skulder  bred, 
Og  skred  saa  gjennem  Landet  mod  Klostrets  stille  Hjem, 
Den  Ondes  mørke  Magter  de  drev  ham  hurtig  frem. 

De  gode  Munke  folte,  at  P^are  stor  var  nær, 
De  løfted'  deres  Hænder  og  bade:  Herre  kjær! 
Bevar  Du  os  for  Trolden  og  fra  den  visse  Død, 
Staa  Du  os  bi,  vor  Fader,  i  denne  Strid  og  Nød. 

Og  Herren  i  det  Høje,  han  hørte  deres  Ord, 
Saa  da  den  Trold  saa  ilsomt  hen  over  Sletten  for, 
Da  mærked'  han  det  ikke,  at  Sækken  blev  helt  let, 
At  ud  af  den  der  trilled'  hvert  Sandkorn  fint  og  tæt. 

Saa  da  til  Klostrets  Porte  med  Hævnens  Fryd  han  kom, 
Da  var  trods  al  hans  Snille  den  store  Sæk  jo  tom, 
Og  for  hans  Øre  lød  der  ved  Klokkers  dybe  Klang 
Fra  Kristenskarens  Læber  en  liflig  Takkesang. 

Dog  bag  ved  ham  sig  strakte  et  mægtigt  Højdedrag, 
Det  bølged'  skjønt  i  Solen  den  lyse  Sommerdag, 
Det  hæved'  sig  saa  herligt  op  paa  det  flade  Land, 
Der  Herren  i  sin  Naade  lod  falde  Sækkens  Sand. 

Saa  mangt  et  Aar  er  svunden,  og  sunken  er  i  Grus 
De  Sortebrødres  Kloster,  og  i  det  gamle  Hus 
Der  finder  mange  Kvinder  et  sidste  stille  Hjem, 
Hvis  hvide  Mure  skinne  bag  høje  Træer  frem. 

Dog  over  Sjællands  Slette  mod  Østersøens  Strand, 
Der  løfte  sig  de  Høje  med  mørke  Fyr  og  Gran, 
Der  bølge  de  saa  venligt,  og  over  Hav  og  Land 
Man  fra  de  grønne  Bakker  saa  viden  skue  kan. 

Til  senest  Slægt  de  tale  om  Trolden  ful  og  led, 
Om  Munkene  de  fromme  ved  Suseaaens  Bred, 
De  staa  der  som  et  Minde  om  Troens  stærke  Aand, 
Der  stoled'  trygt  paa  Herren  og  paa  hans  Frelserhaand. 

De  bringe  bange  Hjerter  med  Sagnets  dybe  Røst 
I  hver  en  Strid  og  Fare  Guds  underfulde  Trøst, 
At  han  er  altid  rede  med  Hjælp  i  hver  en  Nød, 
At  alt  han  overvinder  og  giver  Liv  i  Død! 

VOR  FANE 

Fold  Dig  ud,  vor  Fane, 
Vort  stolte,  danske  Flag, 
Lys  paa  vor  Fremtids  Bane, 
Giv  Sejr  paa  Kampens  Dag, 
Fylk  Danmarks  kjække  Skare 
Til  Værn  for  Land  og  Drot, 
Til  Frihed  at  bevare 
I  Hytte  som  i  Slot! 

Drag  altid  os  til  Minde 
Hvert  ædelt  Fortids  Værk, 
Læg  altid  os  paa  Sinde: 
Kun  Enighed  gjør  stærk! 
At  Eget  maa  fornægtes, 
Skal  løftes  Fædres  Arv, 
For  Sandhed  ærligt  fægtes, 
Skal  fremmes  fælles  Tarv! 

127 


Ja  fold  Dig  ud,  vort  Mærke, 
Blodrødt  med  Korsets  Tegn 
Og  bring  til  Hjerter  stærke 
Bud  nu  fra  Himmelegn, 
Bud  om,  at  Fredens  Time 
Snart  bryder  mægtigt  frem, 
Mens  Glædens  Klokker  kime 
I  alle  danske  Hjem! 

VED  ET  SØLVBRYLLUP 

Skjøn  er  Lykken,  naar  den  spirer 
Frem  en  liflig  Dag  i  Vaar, 
Medens  Lærkens  klare  Toner 
Kun  om  Liv  og  Glæde  spaar. 

Skjønt  er  Haabet,  naar  det  breder 
Ud  sit  lyse  Morgenskjær, 
Kalder  frem  af  Sjælens  Gjemme 
Fagre  Ord  og  Løfters  Hær. 

Skjønnere  dog,  naar  om  Høsten 
Aftentimen  tyst  og  øm, 
Efter  Arbejdstid  er  omme, 
Vugger  os  paa  Mindets  Strøm. 

Kalder  underfuldt  tilbage 
Hvert  et  Kjærlighedens  Ord, 
Hver  en  Blomst  fra  Lykkens  Have, 
Herrens  Gave  her  paa  Jord. 

Skjønnest  der,  hvor  Troen  hegner 
Om  de  To,  der  bygged  Hjem, 
Og  i  Smerte  som  i  Glæde 
Takkens  Kilde  vælder  frem. 


129 


Der  kan  Lærkens  Vaarkvad  lyde 
Gjenfødt  i  de  Unges  Bryst, 
Og  hvert  Frø  fra  Sommertide 
Bære  Frugt  i  solklar  Høst. 

Der  kan  Sølverglansen  straale 
Lifligt  over  Rosenvang, 
Medens  Højtidssangen  toner 
Med  en  herlig  Jubelklang! 

VED 

KRIGSINVALIDERNES  FEST 

I   ANLEDNING   AF 

HANS  MAJESTÆT  KONGENS  80-AARIGE 
FØDSELSDAG  1898 

Unge  Gjenbyrds  Liv  i  Norden, 
Røst  fra  vore  Fædres  Grav, 
:':  Væk  den  gamle  Aand,  som  sover, 
Grønnes  lad  den  visne  Stav.  :|: 
Send  Du  Livets  Lys  i  Mørke, 
Vind  i  Skudens  slappe  Sejl, 
Fylk  med  Vælde  Danmarks  Sønner, 
Styrk  dem  til  den  gode  Strid, 
Fylk  med  Vælde  Danmarks  Sønner, 
Styrk  dem,  styrk  dem  til  den  gode  Strid. 

Lad  det  lyse  fra  hver  Skanse, 
Vædet  med  de  Tapres  Blod, 
:|:  Lad  det  dufte  fra  de  Kranse, 
Som  end  pryde  Korsets  Fod.  :|: 
Hvor  de  ædle  Helte  sove, 
Som  for  Fædrelandet  stred, 
Lad  det  tone  over  Vove 
Alt,  hvad  Danmarks  Døtre  led, 
Lad  det  tone  over  Vove, 
Alt  hvad,  alt  hvad  Danmarks  Døtre  led. 

Lad  den  strømme  Mindets  Kilde 

Over  golde,  tørre  Jord, 

At  i  Vaarens  Straaler  milde 

Atter  Sæden  frugtbar  groer.  :|: 

Syng  for  os  om  svundne  Dage, 

Varm  hver  Sjæl,  saa  død  og  kold, 

Kald  i  Hjerterne  tilbage 

Tro  paa  Herrens  stærke  Skjold, 

Kald  i  Hjerterne  tilbage 

Tro  paa,  Tro  paa  Herrens  stærke  Skjold. 

Da  skal  Haabet  gjennembryde 
Tvivlens  Mørke  sejerrig, 
Friske  Skud  fra  Roden  skyde, 
Danmarks  Kræfter  røre  sig.  :|: 
Da  skal  trøstes  de,  som  græde, 
Da  skal  løftes  Byrden  tung, 
Da  i  Fred  og  Liv  og  Glæde 
Vorde  skal  den  Gamle  ung, 
Da  i  Fred  og  Liv  og  Glæde 
Vorde,  vorde  skal  den  Gamle  ung. 

NAAR  FANEN  FOLDES  UD 

Blodrøde  Fane, 
Lys  paa  vor  Bane, 
Fold   Dis;  nu  ud! 
Under  Dit  hvide 
Kors  skal  vi  stride, 
Sejre  med  Gud! 


Signede  stærke 
Kjærligheds  Mærke 
Fremad  os  bær; 
Mægtig  Du  samle 
Unge  og  Gamle, 
Enigheds  Hær! 


Hensvundne  Dage, 
Kald  nu  tilbage 
Hæder  i  Nord, 
At  vi  kan  følge 
Højt  over  Bølge 
Straalende  Spor! 

133 


Hade  hver  Rænke, 
Bryde  hver  Lænke, 
Slukke  hver  Ild, 
Som  vil  fortære 
Danmark,  Din  Ære, 
Lede  Dig  vild. 

Eget  fornægte, 
Altid  kun  fægte 
Fylkede  tæt, 
Kjækt  i  hver  Fare 
Kongen  forsvare, 
Sandhed  og  Ret! 

Flyv  da  vor  Fane, 
Lys  paa  vor  Bane 
Stolteste  Flag. 
Hvor  Du  end  vajer, 
Før  kun  til  Sejer 
Fædrelands  Sag! 

VED  EN  SYGEKASSEFEST  DEN  5.  JUNI 

Dejligt  er  Livet,  Sundhedens  Blommer, 
Rødme  paa  Kinder  i  fagreste  Vaar, 
Snart  dog  om  Høsten  Stormene  kommer, 
Vinterens  Kulde  Hjerterne  naar. 

Fagert  er  Haabet,  Sindet  at  kvæge, 
Flyder  Oplysningens  klareste  Væld, 
Tvivlen   er  farlig,  den  kan  kun  læge 
Troen  og  Kjærligheds  mægtige  Elv. 

Herlig  er  Frihed,  Kraften  oplives, 
Evnerne  voxe  til  Modenhed  frem, 
Ej  dog  i  Støvet  godt  den  kan  trives, 
Skyde  den  maa  jo  mod  Himmelens  Hjem. 

Derfor  skal  Frihedens  herlige  Blommer 
Voxe  og  modnes  i  Danemarks  Land, 
Da  maa  vi  vide,  naar  Stormene  kommer, 
Enig  og  ærlig  kjæmpe  hver  Mand. 

Da  maa  ej  Avind  og  Hævnsyge  nage, 
Gnave  som  Ormen  ved  Frihedens  Rod, 
Da  maa  vi  mindes  Fortidens  Dage, 
Rige  paa  Daad,  paa  Ære  og  Mod. 

Da  maa  vi  tæmme  Kræfterne  vilde, 
Sprænge  Uvidenheds  sejgeste  Baand, 
Da  maa  af  Kundskabs  herlige  Kilde 
Visdom  vi  øse  med  troende  Aand. 

Da  maa  vi  vide,  at  Frihedens  Stamme 
Splintres  af  Hadets  mægtige  Lyn, 
Og  at  kun  Kjærligheds  lutrende  Flamme 
Styrker  vort  Hjerte  og  klarer  vort  Syn. 

Da  maa  vi  tro,  at  kun  Herren  kan  binde 
Hjerterne  alle  i  Kjærligheds  Pagt, 
Og  medens  Sekler  ustandseligt  svinde, 
Skjærme  vort  Land  med  sin  evige  Magt! 

DER  ER  ET  VÆRN 

Der  er  et  Værn  for  Danmarks  stolte  Minder, 
Som  Nutids  Krav  til  Fortids  Hæder  binder, 
Det  bygger  Skanser  midt  i  Fjendens  Lejr, 
Hvor  Dannebrog  i  Haabets  Solglans  vajer. 

Der  er  et  Værn  mod  Tvivlens  mørke  Aander, 
Hvor  Folkelivet  sig  i  Smerte  vaander, 
Et  Værn  mod  Sløvheds  Gift,  der  langsomt  tærer 
Den  Kjærlighed,  der  ene  Daadkraft  nærer. 

Der  er  et  Værn  i  Hytter  som  i  Sale 

Mod  fremmed  Tvang,  mod  fremmed  Sæd  og  Tale, 

Et  Værn  for  Modersmaalets  Toner  bløde, 

Et  Værn  for  Levende  saavel  som  Døde. 

Det  Værn  har  Sønderjyllands  bolde  Sønner 
Og  ædle  Døtre  rejst  med  deres  Bønner. 
Med  deres  Kraft  det  Tungeste  at  bære 
For  at  bevare  Fædrelandets  Ære. 

Med  deres  Kjærlighed,  den  dybe,, stille, 
Der  øser  Mod  af  Trofasthedens  Kilde, 
Med  deres  Haab,  der  aldrig  kunde  briste, 
At  Guds  er  Dommen,  Retfærds-Ord  det  sidste. 

En  Tak  til  dem  da  for  det  Værn,  de  rejste, 
For  Fanen,  som  de  kjækt  paa  Skansen  hejste, 
En  Tak  for  Kjærlighedens  sande  Tale, 
Der  vækker  os  af  Sløvheds  stumme  Dvale. 

Gid  deres  Aand  i  vore  Hjerter  gløde, 
Saa  at  med  dem  hvert  godt  og  ærligt  Møde 
Maa  bygge  Værn  mod  alle  Danmarks  Fjender 
Og  værne  trygt  om  alle  fælles  Minder. 

VED  ET  GULDBRYLLUP 

Skjøn  er  Vaaren!  Himmelbaaren 
Vækker  den  med  Tryllemagt 
Blomster  mange,  Fuglesange, 
Al  Naturens  lyse  Pragt; 
Fagre  Drømme,  milde,  ømme, 
Kalder  den  i  Sjælen  frem, 
Tusind  hulde,  længselsfulde 
Haab  fra  Evighedens  Hjem. 


Skjønt  er  Livet!  Himmelgivet, 
Sødt  i  Kjærlighedens  Vaar, 
Naar  to  Unge  sammen  sjunge 
Om  det  Haab,  der  ej  forgaar; 
Hjemmets  Hygge,  Glædens  Lykke 
Klæder  alt  i  Løvsprings  Skrud; 
Somrens  Varme  da  slaar  Arme 
Ømt  om  Brudgom  og  om  Brud. 

Skjøn  er  Troen!  Kongebroen 
Her  fra  Jord  til  Himmelby, 
Lys  i  Mørke,  Trøst  og  Styrke, 
Salig  Fryd  hver  Dag  paany. 
Blomster  mange,  tusind  Sange 
Vækker  den  med  Herrens  Røst, 
Alt  den  giver,  Alt  opliver 
Den  til  sildig  Livets  Høst. 


Tiden  svinder,  fagre  Minder 
Fra  den  lyse  Ungdomsvaar 
Eder  fryder,  naar  der  lyder 
Takkesang  for  Gyldenaar. 
Livets  Lykke,  hvor  I  bygge, 
Give  Gud  da  Eder  To, 
Kjærligheden,  Hjertefreden 
I  Vor  Herre  Jesu  Tro. 

TIL  ET  SØLVBRYLLUP 

Jeg  véd  et  Træ  paa  denne  Jord 
Med  evig  grønne  Blade, 
Deri  jo  Himlens  Fugle  bor 
Og  synge  hjertensglade. 

Det  slaar  sin  Rod  i  dyben  Muld 
Og  op  mod  Himlen  skyder, 
Det  bærer  Frugt  helt  underfuld, 
Naar  Solens  Glans  frembryder, 

Jeg  véd  en  Blomst  med  yndig  Duft, 
Med  Farver  uden  Lige, 
Den  vokser  op  i  Vaarens  Luft 
I  Hjertets  varme  Rige. 

Den  spreder  Glæde,  hvor  den  staar, 
Og  fryder  hvert  et  Øje, 
Sin  Glans  fra  Himlens  Lys  den  faar, 
Sin  Duft  kun  fra  det  Høje. 

I  Træet  bygger  der  en  Fugl 
Med  hvide  Uskylds  Vinger, 
Snart  kvidrer  den  i  tættest  Skjul, 
Snart  sig  mod  Himlen  svinger. 

Af  Blomsten  Næring  suger  den 
Og  kysser  glad  dens  Bæger, 
I  Sorrig  som  en  trofast  Ven 
Med  Sang  den  Hjertet  kvæger. 

Det  skjønne  Træ  det  hedder  Tro, 
Og  Blomsten  Kjærligheden, 
I  Træet  Haabet  monne  bo, 
De  tre  de  bringe  Freden. 

Hvor  Brud  og  Brudgom  deres  Hjem 
I  Læ  af  Træet  bygge, 
Der  vokser  Blomsten  herligt  frem, 
Og  Fuglen  kvidrer  Lykke. 

Dog  hvor  med  Kjærlighedens  Lyst 
De  To  i  Træets  Skygge 
End  bygge  fro  i  Livets  Høst, 
Der  er  den  største  Lykke. 

Der  Fuglen  er  en  stadig  Gjæst 
Med  sine  klare  Toner, 
Og  Haabet  synger  allerbedst 
Om  Gyldenaarets  Kroner. 

BASAREN  FOR  PLEJEMØDRE 
MARTS  1884 

I   som  vugge  ved  Dag  og  ved  Nat 
Eders  Barn  ømt  i  Moderens  Favn, 
Og  som  vogte  den  dyreste  Skat 
Glad  i  Kjærligheds  fredlyste  Havn. 

Tænk  paa  dem,  som  opfostres  i  Synd, 
Som  ej  kjende  til  Fa'er  eller  Mo'er; 
Hjælp  dem  op  af  Fortabelsens  Dynd, 
Hvor  kun  Torne  og  Tidslerne  gror. 

Giv  dem  Lys,  giv  dem  Glæde  i  Sind, 
Giv  dem  Hjemmets  den  skjærmende  Vagt, 
Giv  dem  Sundhedens  Rødme  paa  Kind, 
Giv  dem  Haabet  ved  Kjærlighed  vakt. 

Og  Du,  som  i  Ungdommens  Vaar 
Aldrig  sukked'  i  Sorg  eller  Nød, 
Aldrig  kjendte  Forladthedens  Kaar, 
Aldrig  tigged'  det  daglige  Brød. 

Du,  som  Kraft  fandt  i  Fristelsens  Stund 
Og  Sejer  i  den  haardeste  Strid 
Ved  det  Ord,  som  af  Kjærligheds  Mund 
Du  annammed  i  Barndommens  Tid. 

Bring  lidt  Ved  til  den  glødende  Ild, 
Der  skal  lyse  i  Fattigmands  Bo, 
Giv  lidt  Plads  til  den  Solstraale  mild, 
Der  skal  fostre  den  frelsende  Tro. 

Ræk  den  Kvinde  et  varmende  Dun, 
Der  vil  skjærme  den  vildsomme  Fugl 
Og  den  freder  i  Reden  saa  lun, 
Til  den  flagrer  fra  hjemlige  Skjul. 

VED  KONG  CHRISTIAN  IX 

OG 

DRONNING  LOUISES  GULDBRYLLUP 

Kong  Christian,  vi  hilse  Dig, 
Du  Danmarks  Drot! 
Dig,  som  med  rent  uplettet  Skjold, 
Med  Retfærds  Magt  mod  Fjendevold, 
I  femti  Aar  fast  Lykken  bandt 

Til  Kongeslægt; 
Med  Sandheds  og  med  Mildheds  Aand 
Du  knytted  Kjærlighedens  Baand. 
Hil  Dig! 

Hil  Dig,  vor  Dronning  stærk  og  god! 

Vi  takke  Dig. 
Du  var  en  Moder  øm  og  huld, 
Og  trofast  som  det  røde  Guld 
Du  ved  Din  Husbonds  Side  stod 

I  Storm  og  Strid; 
Du  tog  i  Favn  de  spæde  Smaa 
Og  bragte  Trøst  i  uslest  Vraa 

Med  Fred. 

10 

Hil  Dig,  Du  skjønne  Kongeæt! 

Trindt  over  Jord 
Til  fjernest  Land  Du  bragte  Bud 
Om  Dydens  Magt,  om  Tro  paa  Gud, 
Om  Lykken,  som  her  springer  ud 

I  Kongeborg, 
Om  Troskab  paa  de  danske  Øer, 
Om  Kjærlighed,  der  aldrig  dør 

I  Nord. 

Hil  Dig,  Du  ædle  Kongepar 

I  Vaarens  Glans! 
Med  Ungdoms  Liv  i  sildig  Høst, 
Med  Minders  Skat  fra  Glædens  Kyst, 
Med  Børnesmil  og  Børnelyst, 

Med  gylden  Krans, 
Med  danske  Hjerters  Takkesang, 
Med  Brudeblus  og  Jubelsang. 

Hil  Dig! 

VED  EN  MINDEFEST 
FOR  KONG  CHRISTIAN  IX 

Kong  Christian,  vi  mindes  Dig, 
Du  Danmarks  Drot, 
Du,  som  med  rent,  uplettet  Skjold, 
Med  Sandheds  Magt  mod  Fjendevold 
Med  Gud  for  Ret  og  Ære  stod 

Altid  paa  Vagt 
Og  knytted  Tillids  stærke  Baand, 
Trods  Storm  og  Strid  med  Mildheds  Haand 
I  Fred. 

Vi  mindes  Dig  en  Fader  god 

For  Kongeæt, 
Der  over  Lande  bragte  Bud 
Om  Dydens  Magt,  om  Tro  paa  Gud, 
Om  Lykken,  som  her  springer  ud, 

I  Fædres  Land, 
Om  Troskab  paa  de  danske  Øer, 
Om  Kjærlighed,  der  aldrig  dør 

I  Nord. 

Kong  Christian  trods  otti  Aar 

En  Yngling  end, 
Vi  mindes  Dig,  naar  frem  Du  skred 
Saa  rank  og  frit  med  lette  Fjed, 
Hvor  Skarer  tættest  fylked  sig, 

Din  Trones  Vagt, 
Og  hvor  hvert  Blik  var  Hjertets  Tolk 
For  Kjærligheden  hos  Dit  Folk, 

Kong  Christian. 

Kong  Christian  vor  Konning  god, 

Nu  mindes  Du 
Vidt  over  Jord  med  Savn  og  Sorg 
Med  Tak  i  Hytte  som  i  Borg, 
For  hvad  Din  ædle  Vilje  gav 

Af  Hjertets  Guld, 
Indtil  Du  slumred'  stille  ind 
Med  Smil  om  Mund  og  Haab  i  Sind. 

Gud  signe  Dig. 

Gud  signe  Dig,  Du  Danmarks  Drot, 

I  Slægten  Din. 
At  Aanden  fra  Din  Kongeborg 
Maa  overvinde  Død  og  Sorg 
Og  lyse  paa  Kong  Fred'riks  Vej 

Med  Lykkens  Sol, 
Saa  medens  Livet  bølger  frem, 
Vi  mindes  skal  vor  Konges  Hjem 

Med  Tak  til  Gud. 

HØSTSANG 

Unge  og  Gamle  travle  forsamle 
Sig  nu  paa  Marken  ved  Leernes  Klang, 
Rastløst  de  ile,  unde  knap  Hvile 
Sig  til  en  skjemtende  Tale  engang. 

Negenes  Række  Markerne  dække 
Snart  som  Soldater  i  ordnet  Geled, 
Saa  skal  der  pilles,  intet  maa  spildes 
Jo  af  den  herlige,  kostbare  Sæd. 

Vognene  rulle,  hurtig  de  skulle 
Kjøre  til  Bondens  den  straatækte  Gaard, 
Thi  over  Egnen  hænger  nu  Regnen, 
Skyen  ved  Skoven  hist  truende  staar. 

Draaber  alt  falde,  Pidskene  knalde, 
Hurra!  nu  kjøre  de  Sæden  i  Ly. 
Hæsse  de  rejse,  mægtig  de  knejse, 
Velstand  de  bringe  til  Land  og  til  By. 

Høsten  er  omme,  Markerne  tomme, 
End  er  der  Arbejd'  i  Landmandens  Hjem. 
Travlhed  der  hersker.  Husmanden  tærsker, 
Kornene  trille  af  Hvistrene  frem. 

Konen,  hun  bager  Brød  nu  og  Kager, 
Slagter  til  Gilde  det  fedeste  Svin, 
Og  naar  det  lykkes,  Øllet  maa  brygges, 
Kjøbes  i  Staden  saa  Punschen  og  Vin. 

Glemt  er  al  Møje,  sig  at  fornøje 
Smykke  de  Loen  med  Blomster  og  Krans, 
Hornet  det  klinger,  lystig  sig  svinger 
Piger  og  Karle  i  Høstgildets  Dans. 

Dog  paa  den  kolde,  øde  og  golde 
Mark  gaar  den  lille  og  pjaltede  Dreng. 
Som  de  smaa  Fugle  samler  en  Smule 
Fattigmandsbarn  nu  i  Skov  og  paa  Eng. 

Glem  ham  dog  ikke,  Føde  og  Drikke 
Giv  kun  til  dem,  som  Jer  bede  derom; 
Husk  paa,  at  Glæden  over  al  Sæden 
Kun  fra  Gud  Fader  i  Himmelen  kom. 

Tænk  paa,  at  Livet  her  er  os  givet, 
For  at  vi  lytte  til  Faderens  Røst, 
For  at  vi  lære,  at  til  Guds  Ære 
Modnes  vi  skulle  som  Sæden  i  Høst. 

Elske  vor  Næste,  give  det  bedste, 
Kjærlige  Hjerter  til  Brødrenes  Flok; 
Takke  og  bede,  da  er  Gud  rede, 
Giver  os  sikkert  i  Evighed  nok. 

VED  VÆRNEHJEMMET 
BETHANIAS  INDVIELSE 

Kom,  at  rejse  Mure  trygge, 
Kom,  at  brede  Hjemmets  Hygge 
For  den  store  Kvindeskare, 
Der  saa  tidt  er  stedt  i  Fare, 
Der  paa  Livets  trange  Veje 
Intet  Værn  mod  Nøden  eje. 

Hjælp  at  støtte,  hjælp  at.  værne, 
Hjælp  at  tænde  Haabets  Stjerne 
For  de  mange  ene  Kvinder, 
Der  ej  Ly  i  Verden  finder, 
Og  hvem  Lysets  skjulte  Fjender 
Let  med  Syndens  Lænker  binder. 

Hjælp  at  flette  fast  en  Kjæde, 
Der  kan  samle,  der  kan  frede, 
Der  kan  værne  om  de  Mange, 
Som  saa  bævende  og  bange 
Møde  her  med  villig  Evne 
Til  det  store  Arbejdsstævne. 

Kom  med  Kjærlighedens  milde 
Idræts  Ord  fra  Troens  Kilde, 
Kom  med  Frelsens  lyse,  stærke, 
Sejerrige  Korsets  Mærke, 
I  hans  Navn,  paa  hvem  vi  bygge, 
Værne  Hjemmets  Haab  om  Lykke. 

PAA  FATTIGGAARDEN 

VED  EN  BASAR 

Stærke,  trygge  Mure  bygge 
Vi  nu  her  ved  Kirkeby, 
Smukt  de  knejse,  vi  dem  rejse 
Fattigfolk  til  Skjærm  og  Ly. 

Gamle  Kvinde  her  skal  finde 
Kjærlig  Pleje,  Trøst  og  Ro, 
Og  den  Unge  glad  skal  sjunge 
Om,  at  her  er  godt  at  bo. 

Hver  en  Lille,  som  paa  vilde 
Veje  gik  til  Hvermands  Hjem, 
Vil  vi  bære  til  Guds  Ære 
Til  alt  Godt  og  Ædelt  frem. 

Her  skal  vindes,  her  skal  spindes 
Garn  til  Linned,  fint  og  hvidt, 
Mænd  skal  flette  Maatter  tætte, 
Og  vel  Alle  strikke  lidt. 

Ung  og  Gamle  sig  forsamle 
Skal  til  fælles  Arbejd'  her; 
Sammen  virke,  det  vil  styrke 
Til  sin  Gjerning  hver  især. 

153 


De,  som  lide,  her  skal  vide: 
Kjærlighed  gør  stærk  og  god: 
Den  kan  kvæge,  den  kan  læge, 
Rejse  mangt  et  sunket  Mod. 

Derfor  bede  vi,  vær  rede, 
Venner  nu  med  kjærlig  Aand, 
Til  at  glæde  dem,  som  græde, 
Kommer  hid  med  aaben  Haand. 

Hver  en  lille  Skjærv,  I  ville 
Give  til  de  Syges  Trøst, 
Her  i  Gaarden  er  som  Vaaren, 
Der  os  spaar  en  herlig  Høst. 

VED  H.  A.  KRYGERS  DØD 


En  rastløs  Slægt  igjennem  Verden  jager, 
Som  raaber  højt  paa  Nydelse  og  Guld, 
Den  overdøver  Hjertets  stille  Klager 
Og  træder  Blomsten  ned  paa  Gravens  Muld. 


Den  skuer  ikke  Haabets  lyse  Stjerne, 

Men  griber  Nuets  farverige  Krans; 

Den  lytter  ej  til  Røsten  fra  det  Fjerne, 

Men  lokkes  kun  af  Klang  til  lystig  Dans. 


Dog  stundom  hæver  sig  op  over  Skaren 
En  Mand,  der  staar  med  Trofasthed  paa  Vagt, 
En  Mand,  der  kjæmper  midt  i  Fredens  Fare, 
Fordi  han  tror  paa  Ret  og  Sandheds  Magt. 


En  Mand,  der  taler,  fordi  Hjertet  byder, 
Der  haaber  trods  det  dyre  Haab,  der  brast, 
Der  bærer,  medens  Mindets  Røster  lyder, 
Med  oprejst  Hoved  Skuffelsernes  Last. 

En  saadan  Mand  blev  nylig  lagt  til  Hvile 
I  Slesvigs  gamle,  blodbestænkte  Jord, 
En  Helt,  hvis  Minde,  medens  Tider  ile, 
Skal  hædres  af  hver  Sjæl  i  danske  Nord. 

Saa  medens  længe  visne  Døgnets  Kranse, 
Der  bragte  Tak  ham  for  hans  Manddomsværk, 
En  Fremtids  Slægt  skal  ved  hans  Grav  dog  standse 
Og  vide,  Kjærlighed  og  Tro  gjør  stærk. 

C.  F.  TIETGEN 

Hans  rige  Aand  var  dyb  og  klar, 
Udover  høje  Vidder  bar 
Den  her  fra  Danmarks  lille  Land 
Hans  stolte  Ry  til  fjernest  Strand. 

Hans  Tankes  Vægt,  hans  skarpe  Vid 
Har  fanget  Sejr  i  haardest  Strid, 
Og  sjeldent  skabte  Villie  stærk 
Som  hans  et  Livets  Manddomsværk. 

Gavmild  han  lindred  andres  Nød, 
Trofast  han  aldrig  Venskab  brød, 
Og  i  hans  Lykkes  stille  Hjem 
Et  Kjærlighedens  Væld  brød  frem. 

Der  Romantikeris  gyldne  Traad, 
Usynlig  midt  i  Arbejds  Daad, 
Sig  slynged  mod  hans  Længsels  Kyst, 
Mens  sagte  sukked  Sjælens  Røst. 

Dog  størst  han  var  ved  Korsets  Fod, 
Hvor  som  et  ydmygt  Barn  han  stod 
Med  Tak  for  Naaden  i  sin  Daab, 
Med  Kjærlighed  og  Tro  og  Haab. 

Derfor  nu  kalder  Klokkeklang, 
Derfor  nu  samler  liflig  Sang, 
Derfor  nu  lyder  Frelsens  Ord 
Højt  fra  hans  skjønne  Kirkes  Kor. 

Derfor  til  Gud,  som  Ordet  gav 
At  lyse  over  Død  og  Grav, 
Vi  bede:  Giv  ham  salig  Fred 
Og  Glæde  i  al  Evighed. 

TIL  N.  F.  S.  GRUNDTVIG 

Ved  Kjøgebugt,  hvor  Aaens  skjønne  Høje 
Sig  hæver  under  Bøges  tætte  Løv, 
Der  hviler  langt  fra  Verdens  Larm  og  Møje 
En  gammel  Skjald,  man  jorded  nys  hans  Støv. 

Hvor  Havets  Bølger  bruse  i  det  Fjerne 

Og  melde  os  om  Fortids  Storbedrift, 

Hvor  tændt  ved  Mindets  Fakkel  Nordens  Stjerne 

Kan  tolke  Sagas  gamle  Runeskrift. 

Hvor  Trofasthed  med  milde  Hænder  freder 
Om  Hedengangnes  stille,  mørke  Grav, 
Hvor  Kjærligheden  Blomstertæppet  breder, 
Der  slumrer  nu  en  Hyrde  med  sin  Stav. 

En  Kjæmpe  stærk  det  var  i  Aandens  Rige, 
Sit  Kald  han  aldrig  svigted  nogen  Stund, 
Og  aldrig  nogen  Fodsbred  han  mon  vige 
Fra  Herrens  Ord,  hans  faste  Klippegrund. 

Han  elsked'  Danmarks  Folk  i  Fryd  og  Smerte, 
Hans  Stemme  vakte  det  af  Sløvheds  Blund, 
For  Friheds  Sejer  slog  hans  varme  Hjerte, 
Ustandset  Sangen  toned'  fra  hans  Mund. 

Han  sagde,  hvad  er  Verdens  stolte  Vise 
Vel  mod  et  Troens  Barn  ved  Frelsers  Bryst, 
Han  lærte  Nordens  Slægt  sin  Gud  at  prise, 
At  takke  ham  med  Menighedens  Røst. 

Derfor  en  Sang  nu  toned'  ved  hans  Baare, 
Der  vidner  højt  om  Menighedens  Liv, 
Det  Liv,  der  skuer  gjennem  Vemodstaarer 
Kun  Troens  Lys  og  Evighedens  Bliv. 

Det  Liv,  der  lig  et  Hav  af  Tonebølger 
Udover  Vedtægts  stærke  Dæmning  brød, 
Og  fra  den  tætte  Skare,  som  ham  følger, 
En  Hjertets  Tak  nys  jublende  gjenlød. 

Det  Liv,  der  toner  i  hans  rige  Sange, 
Der  kalder  Vennerne  i  Herrens  Navn, 
Der  samler  Kjæmperne  i  Tider  trange 
Og  peger  mod  et  helligt  Samfunds  Havn. 

Det  Liv,  som  sprang  af  Evighedens  Kilde 
Og  strømmer  kun  mod  Evighedens  Hav, 
Det  Liv,  der  vækker,  kalder,  stærkt  og  stille, 
Det  breder  Palmen  nu  paa  Heltens  Grav. 

Det  Liv,  der  styrker,  trøster,  ydmygt  bøjer 
Og  Vidne  bær  om  Aanden  himmelsendt, 
Der  kristne  Sjæle  trofast  sammenføjer, 
Sé,  det  er  Grundtvigs  største  Monument. 

JULEHILSENER 
TIL  DE  DANSKE  I  AMERIKA 


Til  de  mange,  glad  og  bange, 
Der  drog  over  salten  Strand 
Bort  fra  Frænder,  bort  fra  Venner, 
Bort  fra  Hjem  og  Fædreland, 
Sendes  Bud  fra  Dannevang. 

Til  de  Gamle,  som  vil  samle 
End  med  trofast  Hjertelag 
Hvert  et  Minde,  der  kan  binde 
Dem  til  Danmarks  stolte  Flag, 
Bringes  her  en  Takkesang. 

Til  de  Unge,  der  nu  sjunge 
Højt  med  Modersmaalets  Røst, 
Der  vil  bære  Danmarks  Ære 
Frem  til  fjerne,  fremmed  Kyst, 
Stiger  Haabets  fagre  Ord. 

Til  de  Ene,  som  blandt  Stene 
Samle  sparsomt  Korn  i  Høst, 
Der  med  Møje,  Graad  i  Øje 
Søge  efter  Sjæletrøst, 
Toner  Julens  Englekor! 

Over  Bølge  Ønsker  følge 
Fra  det  Land,  hvor  Bøgen  gror, 
Mand  og  Kvinde,  som  vil  finde 
Danmark  paa  den  nye  Jord, 
Deres  Virke  signe  Gud! 

Gid  de  bygge  Mure  trygge 

I  Vorherre  Jesu  Navn, 

Hvor  de  smage  alle  Dage 

Glæden  i  hans  Frelserspor, 

Juble  Tak  for  Julebud. 

1896. 

Fra  de  stolte  Kæmpegrave, 
Fra  de  lyse  Bøgeskove 
Og  fra  Bondens  Abildhave, 
Over  Sø  og  salten  Vove 
Myldre  Julehils'ner  frem. 

Fra  saa  mangt  et  trofast  Hjerte 
Barndomsminder,  Ungdomssange 
Tone  nu  i  Fryd  og  Smerte 
Over  snebedækte  Vange 
Til  de  nye,  danske  Hjem. 

Fra  de  høje  Kirketaarne 
Nu  til  Julefest  det  ringer: 
Kommer  I  ved  Daaben  kaarne, 
Flyv  paa  Aandens  Fuglevinger 
Til  Vorherres  Krybbe  hen. 

Der  fra  Øst  og  Vest  skal  mødes 
De,  som  tro  paa  Frelsens  Gaade, 
De,  som  saligt  igjenfødes 
Ved  hans  underfulde  Naade, 
Som  er  hver  en  Synders  Ven. 

For  os  alle  fra  det  fjerne, 
Over  Trængsels  dybe  Dale, 
Lyser  Julenattens  Stjerne, 
Lyder  Engles  Juletale: 
Eder  er  en  Frelser  født. 

Fra  det  Land,  hvor  I  nu  bygge, 
Danmarks  Døtre,  Danmarks  Sønner, 
Hvor  I  søge  Fred  og  Lykke, 
Lyt  til  vore  varme  Bønner, 
Til  vort  glade  Julebud. 

Syng  med  os  de  kendte  Sange, 

Drøm  med  os  de  gamle  Drømme, 

Elsk  med  os  de  danske  Vange, 

Modersmaalets  Toner  ømme, 

Eders  Troskab  signe  Gud. 

1898. 

Frem  over  brusende  Vande, 
Fremad  ved  Arbejd  og  Strid, 
Bort  fra  de  hjemlige  Strande, 
Bort  fra  det  smaalige  Slid, 
Fremad,  ja  frem! 

Frem  til  de  ukjendte  Kyster, 
Sjælen  af  Længsler  fuld, 
Did,  hvor  de  Tusinde  Røster 
Lokke  med  Ære  og  Guld, 
Fremad,  ja  frem! 

Hjem  til  de  liflige  Steder, 
Hvor  Barndommens  Vugge  stod, 
Hvor  spired  Ungdommens  Hæder, 
Vandet  af  Kjærligheds  Flod. 
Hjemad,  ja  hjem! 

Hjem,  hvor  de  dyreste  Minder 
Vaagne  ved  Modersmaals  Sang, 
Og  stille  Taarerne  rinder 
Ved  Juleklokkernes  Klang, 
Hjemad,  ja  hjem! 

Opad  mod  Himmelens  fjerne, 
Straalende  Evighedskyst, 
Opad  mod  Betlehems  Stjerne, 
At  lytte  til  Englenes  Røst, 
Opad,  ja  op! 

Opad  paa  Kjærligheds  Vinger, 
Som  Fugl  fra  løvrige  Skjul, 
Frem  over  Bølge  sig  svinger 
Nu  Hjemmets  »Glædelig  Jul«! 
»Glædelig  Jul«! 

1899. 

